Kenapa Kita Tak Hasilkan Tenaga Elektrik Menggunakan Air Hujan?

Pernah tak anda melihat hujan yang turun dan terfikir tentang potensi yang belum ditemui dalam setiap titisan air tersebut?

Jika ya, anda mempunyai minda yang sangat baik untuk sains dan fizik!

Sebenarnya, penyelidik di seluruh dunia sedang menyiasat kebolehan untuk menggunakan titisan air hujan sebagai sumber tenaga dan telah menghasilkan banyak kemajuan dalam bidang yang semakin penting ini.

Air dalam awan mempunyai potensi tenaga disebabkan oleh ketinggian jatuhannya. Tenaga keupayaan graviti sesuatu objek boleh diukur dengan mendarab ketinggiannya dari muka Bumi dengan beratnya dan pemalar graviti (9.8 m/s2).

Untuk memudahkan pemahaman, bayangkan bandar anda menerima 100 sentimeter hujan setiap tahun dan rumah anda mempunyai bumbung berkeluasan 200 meter persegi.

Ini menjadikan jumlah hujan sebanyak 20 meter padu atau 20 kilogram air.

Memandangkan hujan turun dari awan stratus yang berada di ketinggian kira-kira 2000 meter, jumlah tenaga berpotensi untuk hilang adalah kira-kira 400 MJ atau 111 kWh.

Jumlah ini mungkin kelihatan kecil, tetapi jika mempertimbangkan kawasan sekitar 1 kilometer persegi, jumlah tenaga yang "jatuh" cukup untuk membekalkan elektrik kepada sekitar 1,000 buah rumah.

Seperti kebanyakan sumber kuasa lain di planet Bumi, hujan memperoleh tenaga dari Matahari. Matahari adalah "pam" utama yang menjadi bahan bakar kepada semua bentuk sumber dan kehidupan.

Di permukaan Bumi, ketumpatan tenaga Matahari adalah kira-kira 1,000 W / meter persegi.

Untuk memudahkan perspektif, jika semua tenaga cahaya Matahari menyinari permukaan Bumi di Malaysia sahaja boleh ditukar kepada elektrik, kuasa yang dihasilkan akan setara dengan 150 kali jumlah kuasa yang dihasilkan oleh semua loji kuasa di dunia!

Sebahagian besar sinaran suria yang menyinari planet kita digunakan untuk meruap air dari lautan dan sungai.

Perbezaan suhu terhasil di atmosfera (disebabkan oleh bahagian-bahagian yang berbeza dari atmosfera menyerap jumlah haba Matahari yang berlainan) berfungsi sebagai pam dan menarik air yang meruap sambil mengisinya dengan tenaga yang berpotensi.

Loji kuasa hidroelektrik menjana kira-kira 6.5% daripada elektrik yang digunakan di Amerika Syarikat. Jumlah itu meningkat kepada 13.5% bagi India.

Tenaga hidroelektrik adalah bentuk tenaga paling bersih yang wujud dan agak mudah untuk dihasilkan. Air yang jatuh dari ketinggian yang sesuai ke atas turbin, lalu menggerakan turbin tersebut.

Turbin disambungkan kepada dinamo yang menukar tenaga mekanikal menjadi tenaga elektrik.

Dengan menggunakan kaedah yang sama seperti yang digunakan dalam loji janakuasa hidroelektrik, saintis mendapati bahawa takungan besar yang diletakkan di ketinggian tertentu boleh mengumpul hujan yang kemudiannya air tersebut boleh dijatuhkan ke Bumi itu untuk menguasakan turbin.

Kaedah ini akan sangat berkesan terutamanya pada musim hujan kerana bekalan air berterusan tersedia.

Apa-apa objek yang bergerak pada halaju tertentu  mempunyai tenaga kinetik, begitu juga dengan hujan.

Kejatuhan hujan yang besar, kira-kira satu perempat inci persegi, mempunyai kelajuan jatuh kira-kira 32 kilometer sejam atau kira-kira 10 meter sesaat.

Kajian terbaru menunjukkan bahawa tenaga kinetik hujan boleh "diperah" menggunakan bahan-bahan tertentu, seperti PVDF (polyvinylidene fluoride), yang mempunyai sifat piezoelektrik.

Piezo adalah perkataan dari bahasa Yunani yang bermaksud "memerah atau menekan". Oleh itu, bahan piezoelektrik adalah bahan yang boleh menjana elektrik sebagai tindak balas kepada tekanan mekanikal yang digunakan.

Bahan yang menunjukkan kesan piezoelektrik juga menunjukkan kesan sebaliknya, dipanggil "kesan piezoelektrik terbalik".

Ini bererti apabila dikenakan caj elektrik, ia menjadi "cacat". Bahan-bahan ini boleh terdiri daripada bahan termasuk kristal, seramik atau bahkan bahan biologi, seperti tulang dan protein.

Namun ia adalah neutral terhadap elektrik, kerana caj positif yang hadir adalah sama dengan beban negatif, dan ia diimbangi antara satu sama lain.

Walaubagaimanapun, apabila bahan-bahan tersebut "diperah", strukturnya berubah bentuk yang menolak beberapa atom menjadi lebih dekat dan memisahkan atom-atom lain.

Ini menimbulkan ketidakseimbangan caj positif dan negatif sekaligus itu mewujudkan potensi elektrik.

Kuarza adalah salah satu bahan piezoelektrik yang paling biasa wujud di Bumi dan kristal kuarza kecil digunakan untuk memastikan jam berjalan dalam peranti seperti jam tangan dan juga peranti elektronik seperti komputer riba.

Getaran yang disebabkan oleh titisan air yang jatuh ke atas bahan piezoelektrik akan menghasilkan tekanan.

Tekanan ini akan menghasilkan pelanggaran tidak elastik (perbezaan potensi) di atas permukaan bahan piezoelektrik, seperti plumbum titanat zirkonat (PZT), dengan itu menukarkan tenaga mekanikal dari hujan kepada tenaga elektrik.

Bahan piezoelektrik amat berguna untuk mengumpul dan menyimpan caj elektrik kecil, seperti yang dihasilkan oleh alat elektrik atau dalam hal ini, jatuhan titisan air.

Dan pada saat ini, pasti anda tertanya-tanya jika menghasilkan tenaga daripada air hujan adalah mudah, kenapa ia tidak digunakan dengan lebih kerap, kan?

Masalah pertama yang dihadapi adalah kadar penukaran tenaga. Peranti piezoelektrik boleh mengesktrak hanya kira-kira 12 miliwatt kuasa daripada satu titisan hujan.

Jumlah ini adalah kurang daripada 0.001 kWh bagi satu meter persegi, yang mana pada dasarnya cukup untuk menguasakan sensor jarak jauh.

Selain itu, peranti ini sangat mahal dan memerlukan penyelenggaraan tetap. Panel solar adalah jauh lebih cekap daripada semua kaedah yang dinyatakan di atas.

Untuk memadankan kecekapan sel solar, kita perlu membina takungan pada ketinggian 1 kilometer  atau lebih.

Membina sebuah bekas takungan air yang tinggi dari tanah tidak berdaya maju dari segi ekonomi, terutamanya jika dibandingkan dengan kos yang meliputi kawasan yang sama.

(Sel solar yang boleh menghasilkan tenaga elektrik melalui jatuhan air hujan)

Bahan-bahan yang baru dihasilkan seperti sel solar graphene yang mampu menjana arus elektrik melalui pecahan garam dalam hujan, menunjukkan bahawa terdapat lebih daripada satu cara untuk manusia memanfaatkan potensi air hujan.

Dan dengan teknologi baru berkembang setiap hari, penggunaan hujan sebagai tenaga komersial akan direalisasikan tak lama lagi.

Dari segi jumlah kuasa yang dihasilkan, hujan tak mungkin dapat bersaing dengan loji hidroelektrik atau sel suria.

Walau bagaimanapun, ia mempunyai satu kelebihan utama, iaita percuma. Dan siapa tahu, dengan teknologi yang sentiasa berubah, penghasilan kuasa bersih akan menjadi tersangat mudah.


8 Perkataan Bahasa Inggeris Yang Berasal Daripada Istilah Orang Arab

Bahasa Arab merupakan antara salah satu bahasa yang paling banyak diambil istilah di dalamnya untuk diterjemahkan atau disesuaikan dengan bahasa lain.

Bahasa kita sendiri, iaitu bahasa Melayu merupakan amalgamasi pelbagai bahasa dengan bahasa Arab menjadi salah satu bahasa paling banyak menyumbang kepada koleksi tatabahasa kita. Bagaimana pula dengan bahasa Inggeris? Adakah bahasa Inggeris banyak meminjam daripada bahasa Arab?

Sebenarnya banyak dan kami anggarkan lebih banyak berbanding bahasa Melayu. Betul ke ni? Betul. Jom kami kongsikan 8 istilah Inggeris yang sebenarnya berasal daripada istilah Arab - yang anda mungkin tak sangka asal-usulnya.

Siapa sangka, bahan alkohol memabukkan yang menjadi bahan terlarang untuk diminum di kalangan umat Islam, istilah Inggerisnya datang daripada bahasa Arab. Asal-usul perkataan ini dalam bahasa Arab agak rumit. Perkataan asalnya adalah 'kahala' yang merujuk kepada perbuatan menghitamkan mata dengan sejenis serbuk berwarna hitam, sebagai celak mata.

Untuk mencelakkan mata, orang Arab menggunakan sejenis serbuk yang dinamakan 'kuhl' jadi mereka menamakan serbuk itu 'al-kuhl' ('serbuk hitam itu'). Istilah itu terus digunakan bagi oleh orang barat bagi merujuk kepada proses penghasilan serbuk daripada cecair sehingga abad ke 18, sebelum istilah 'alcohol' mula digunakan bagi menggambarkan bahan memabukkan yang terkandung dalam penghasilan wain.

Minuman kegemaran penulis ini memang sebenarnya berasal daripada pokok-pokok kopi yang ditanam di kawasan Arabia. Kita semua tahu kan salah satu biji kopi terkenal adalah biji kopi Arabica? Bagi merujuk kepada biji kopi itu, orang Arab menggelarkannya sebagai 'qahwah' merujuk kepada kawasan asal biji kopi ditanam iaitu Keffa, yang kini terletak di negara Ethiopia.

Perkataan 'qahwah' seterusnya dipinjam oleh orang Turki menjadi 'kahve', sebelum orang Belanda menukarkannya menjadi 'koffie' dan seterusnya tersenarai dalam kamus bahasa Inggeris pada tahun 1582 sebagai 'coffee.'

Istilah 'syrup' atau sirap yang merujuk kepada cecair gula yang pekat juga datang daripada bahasa Arab! Asalnya, perkataan 'shariba' digunakan sebagai kata kerja seseorang yang sedang minum dengan penggunaan istilah 'sharab' pula merujuk kepada apa yang diminumnya.

Perkataan ini kemudiannya diambil ke dalam bahasa Latin sebagai 'syrupus' tanpa mengalami perubahan makna. Daripada bahasa Latin, istilah ini berkembang ke bahasa Perancis lama dengan perbezaan ejaan 'sirop' dan akhirnya digunakan oleh orang Inggeris sebagai 'syrup' pada penghujung abad ke 14.

Pengguna perisian komputer pasti mengenali perkataan ini kan? 'Adobe' merupakan jenama yang sangat terkenal dalam perisian grafik komputer, tetapi tahukah anda perkataan 'Adobe' itu adalah pengambilan terus daripada bahasa Arab? Sebutannya dalam bahasa Arab berbeza sedikit dengan bunyi 'a-duu-bi.'

Diambil daripada perkataan Mesir kuno yang merujuk kepada bata lumpur yang dikeringkan dengan matahari, perkataan itu akhirnya diterjemahkan ke dalam bahasa Arab sebagai 'at-tawbu' sebelum orang Sepanyol meminjam istilah itu, menukarkannya menjadi 'a-dobe' tanpa perubahan makna.

Tak sangka kan istilah 'magazine' yang sangat popular sebenarnya datang daripada bahasa Arab? Istilah 'magazine' datang daripada istilah Arab 'makhazin' yang bermakna beberapa 'ruang storan' atau 'tempat stor' di mana barang-barang akan ditempatkan. 'Makhzan' datang daripada kata kerja 'khazana' yang bermakna 'menyimpan.'

Istilah 'makhazin' kemudiannya dipinjam oleh orang Itali, menukarkannya kepada istilah 'magazzino' yang mengekalkan maksud asalnya, sebelum orang Perancis meminjam lagi menukarkannya kepada 'magasin.' Istilah 'magazine' mula merujuk kepada majalah yang dibaca setelah sebuah penerbitan yang memaparkan rekod senarai ketenteraan yang disimpan di dalam stor untuk kemudahan rujukan pihak tentera, dinamakan sebagai 'The Gentleman's Magazine.' Sejak itu 'magazine' kekal diubah makna asalnya.

Perkataan 'safari' kini merujuk kepada kawasan hutan yang selamat untuk kita kunjungi, sebagai satu aktiviti pelancongan. Bagaimanapun, asal-usul perkataan ini datang daripada perkataan Arab 'safar' yang membawa erti 'satu perjalanan.'

Perkataan 'safar' dipinjam oleh masyarakat Afrika khasnya orang Swahili yang menukarkan ejaannya menjadi 'safari' tanpa mengubah maknanya. Hanya pada abad ke 19, orang Inggeris menggunakan perkataan ini dengan makna asalnya, sebelum 'safari' berkembang maknanya - merujuk kepada taman safari (taman di mana berlakunya aktiviti perjalanan atau ekspedisi) dan juga pakaian safari (pakaian yang sesuai untuk perjalanan jauh.)

Perkataan 'traffic' setakat ini mempunyai dua sumber asal. Yang pertama daripada perkataan Latin 'transfricare' yang membawa makna melintas sesuatu, sebelum dipinjam oleh bahasa Itali menjadi 'traffico' dan Perancis 'trafique.'

Bagaimanapun ada juga pendapat mengatakan perkataan 'traffic' sebenarnya berasal daripada perkataan Arab 'tafriq' yang membawa pelbagai maksud, bergantung kepada konteksnya. 'Tafriq' boleh membawa makna memisahkan, menyebarkan, memecahkan atau meleraikan. Sedikit sebanyak ini agak selari dengan penggunaan istilah 'traffic' pada hari ini bukan?

Perkataan terakhir yang berada dalam senarai kami kali ini, adalah apa yang kita selalu rujuk sebagai tilam atau 'mattress.' Perkataan ini telah melalui evolusi yang sangat panjang, dipinjam daripada istilah 'al-matrah' yang bermakna sesuatu hamparan atau kain di mana seseorang berbaring di atasnya. 'Al-matrah' diambil daripada kata kerja 'taraha' yang bermakna 'meletakkan di atas lantai.'

Istilah itu kemudiannya dicedok ke bahasa Latin menjadi 'matracium', Itali 'materasso', Peranics 'materas' sebelum sampai ke bahasa Inggeris sebagai 'materace' sekitar abad ke 13. Pada abad ke 15, perkataan itu ditambah baik ejaannya menjadi 'mattress'.

Suka artikel seperti ini? Ketahui pula 8 istilah bahasa Melayu yang dipinjam oleh bahasa Inggeris yang ramai tak menyedarinya berlaku.


6 Perkataan Yang "Universal" Dan Digunakan Di Seluruh Dunia

Berbagai-bagai bahasa di dunia telah berkembang menjadi satu kepelbagaian yang begitu indah dan perkataan-perkataan yang digunakan sering kelihatan seperti ia mempunyai kaitan di antara satu sama lain. Walau bagaimanapun, terdapat segelintir perkataan yang kedengaran tersangat serupa walaupun penggunaannya jauh di kawasan berbeza di seluruh dunia.

Mungkin ada sesuatu yang secara semulajadi membuatkan perkataan ini berkait rapat. Selain daripada "OK", terdapat beberapa lagi perkataan yang difahami secara meluas di seluruh dunia.

iluminasi.com kongsikan 6 sejarah dan perkataan yang sangat berkait rapat di seluruh dunia.

"Teksi" atau "Taxi" perkataan lain yang agak baru yang telah digunakan oleh banyak bahasa. Dari istilah "taximeter cab" ("tax" dari takrif Latin Medieval untuk "cukai" atau "caj"), perkataan "teksi" yang dipendekkan menjadi satu kebiasaan di seluruh dunia.

Walaupun ia berubah dari bahasa ke bahasa, bunyinya sering disebut sebagai "tak-si" atau lebih hampir.

Di Jepun, teksi adalah birokrasi dirujuk sebagai "ippan jokyaku ryokaku jidosha" iaitu kenderaan bermotor untuk penumpang umum dan pelancong.

Pendek cerita, perkataan 'takushii" menjadi sesuatu yang biasa dari awal lagi. Ini mungkin satu perkataan yang dipopularkan di tempat lain semata-semata oleh industri pelancongan.

Walau bagaimanapun, dengan negara seperti Amerika Syarikat, Eropah, dan Jepun yang pada dasarnya menggunakan perkataan "teksi", kebanyakan negara mengimport kenderaan mereka dari negara yang menggunakan perkataan ini.

Sebagai contoh, kereta Britain dihantar ke India dan jenama seperti Toyota dan Ford menjadi sesuatu yang biasa digunakan sebagai teksi di seluruh dunia.

Dengan ini, ia menjadikan perjalanan lebih mudah dengan menggunakan satu perkataan sama bagi pelancong di mana-mana sahaja di dunia.

Perkataan "mama" membawa maksud yang sama dalam kebanyakan bahasa di seluruh dunia, atau sekurang-kurangnya sangat serupa seperti "eomma" dalam bahasa Korea atau "mami" dalam bahasa Czech.

Perkataan ini mungkin membuatkan anda terfikir bahawa ia tersangat asas dan kuat sehinggakan ia bertahan sejak awal kewujudan manusia sehinggalah ke hari ini.

Namun, kisah sebenarnya adalah lebih aneh. Perkataan ini sebenarnya muncul secara tersendiri dalam banyak bahasa yang berlainan.

Bagaimana ini boleh berlaku? Kajian mencadangkan bahawa ia dipengaruhi oleh pembangunan ucapan awal. Bunyi yang dihasilkan oleh bayi bukan lah satu siri bunyi rawak tetapi ia mengikuti satu corak.

Dalam uji kaji vokal, bayi sering mengeluarkan bunyi "ah" terlebih dahulu kerana ia adalah bunyi yang paling mudah untuk dihasilkan.

Merapatkan bibir kita untuk menghasilkan bunyi "mmmm" juga dihasilkan secara semulajadi.

Dan kedua-dua bunyi ini jika digabungkan, akan menghasilkan satu perkataan yang paling biasa, iaitu "mama", dan penjaga utama kepada bayi akan berasa bahawa dia sedang dipanggil.

Situasi ini berlaku di seluruh dunia melalui bunyi yang sama, tafsiran yang sama dan perkataan yang sama. Dan tak kiralah anda di mana di bahagian dunia, orang lain akan faham anda bercakap tentang ibu anda jika menyebut perkataan "mama".

"Haha" adalah bunyi yang paling mudah bagi kita untuk menyatakan ketawa.

Variasi onomatopoeik lain, seperti "hehe," "hee-hee," atau "ho-ho," dilihatkan tidak dapat menandingi "haha".

Dan melihat cara kebudayaan lain menulis cara ketawa melalui papan kekunci, ia kelihatan seperti semua orang di seluruh dunia menggunakan perkataan ini untuk maksud yang sama.

Namun, sudah tentu setiap bahasa mempunyai cara yang berbeza untuk menyatakan dan menaip bunyi "haha" ini.

Contohnya, bahasa Sepanyol akan menaip "jaja." Di Thailand, nombor 5 disebut sebagai "ha," oleh itu mereka sering menyatakan ketawa melalui papan kekunci dengan menaip "55555!"

Asal-usul perkataan "gitar" sangat rumit untuk dijejak kerana ia digunakan bagi alat muzik bertali yang berbeza sepanjang sejarah manusia.

Sehinggalah pada abad ke-19, alat muzik dengan 6 tali menyerupai gitar yang kita gunakan pada hari ini dihasilkan.

Gitar moden ini berasal dari Sepanyol dan alat muzik abad pertengahan yang dikenali sebagai gitarra latina. Kebanyakan negara Eropah mengambil perkataan mereka melalui ini.

Akan tetapi, jika dilihatkan lebih ke belakang, perkataan Sepanyol ini mempunyai asal-usul dari Yunani iaitu perkataan "kithara" dan juga Arab iaitu "gitara".

Kedua-dua perkataan dan alat muzik ini mempunyai sejarah yang lebih lama dari ini. Tar adalah perkataan Hindi bagi "tali", berasal dari Parsi dan Sanskrit yang lebih kuno serta digunakan dalam pelbagai alat muzik lain termasuklah tar dan sitar.

Evolusi ini merentasi benua dan menghasilkan satu perkataan untuk sebuah alat muzik bagi kebanyakan budaya dan akhirnya disepadukan ke dalam pelbagai bahasa.

Akhirnya, kita semua menyebut "gee-ta" bagi menggambarkan alat muzik enam tali ini.

"Kof-ee", "kahve", dan "kava". Jika anda sebut 3 perkataan ini, hampir semua bahasa memahami bahawa anda menyebut perkataan "kopi".

Ini kerana kebanyakan bahasa meminjam perkataan "kahve" dari Turki yang berdasarkan perkataan Arab lama iaitu "qahua".

Dan perkataan ini tidak jauh berubah sejak ia digunakan. Malah, bahasa Inggeris menggunakan salah satu bentuk yang paling kurang dikenali.

Kebanyakan orang Eropah mengubah "v" kepada "f" tetapi orang Belanda juga mengubah "a" kepada "o". Hal ini membuatkan hanya bahasa-bahasa seperti Inggeris, Jerman dan Afrika dengan bunyi "kofi".

Walaubagaimanapun, kesemua perkataan ini masih terikat dengan perkataan dari Turki. Populariti minuman ini tersebar dengan pantas bersama-sama perkataan ini.

Coklat adalah satu lagi ketgihan yang menjadi tersangat popular di seluruh dunia walaupun namanya kekal tidak berubah.

Perkataan ini berasal dari perkataan Nahuatl xocolatl. Dalam budaya Aztec, biji koko ini digunakan secara meluas sebagai minuman yang dikenali sebagai cacahuatl, yang berasal dari perkataan "cacao".

Orang-orang Sepanyol mencipta istilah "chocolate" dan perkataan ini digunakan oleh kebanyakan bahasa Eropah lain termasuklah bahasa Inggeris.

Sama seperti kopi, betapa cepatnya budaya lain menggunaan perkataan "chocolate" ini membuatkan namanya tidak berubah, dengan "kedai-kedai coklat" tumbuh dengan pantas di Eropah pada abad ke-17 dan awal abad ke-18/

Produk ini menjadi sesuatu yang sangat penting dalam budaya pada ketika itu.

Disebabkan pengaruhnya yang sangat kuat, perkataan "choholate" diubah untuk penggunaan bahasa Melayu, yang masih disebut dengan bunyi yang sama tetapi ejaan yang berbeza.


5 Pelakon Yang Terlibat Dalam Kedua-Dua Dunia Filem Marvel dan DC

Filem-filem adiwira menerima penerimaan yang sangat jauh berbeza, berbanding reaksi yang mereka terima 10 tahun lepas selepas bermulanya era millenium. Satu ketika dulu, filem adiwira dilihat hanya sesuai untuk tontonan remaja dan kanak-kanak, serta gagal mendapat sambutan yang hebat - membuatkan tidak ramai pelakon terkenal mahu nama mereka terpalit dengan projek-projek filem adiwira.

Bagaimanapun, beberapa buah filem seperti Superman, trilogi Batman, trilogi Spiderman dan filem-filem X-Men berjaya mengubah perspektif orang ramai sehingga membolehkan Dunia Sinematik Marvel, salah satu siri filem paling berjaya dihasilkan sambil syarikat DC juga turut sama mengorak langkah mahu membina projek serupa.

Penerimaan ini menyebabkan filem-filem adiwira mula menjadi perhatian nama-nama besar dan pelakon-pelakon pula nampak berebut mahu terlibat sama, dengan dua nama iaitu projek filem Marvel dan DC terus menjadi buah mulut semua. Tahukah anda pelakon manakah yang telah pun melibatkan diri dalam projek filem kedua-duanya?

Filem 'Shazam' menyambung penerimaan baik filem-filem adiwira keluaran DC selepas filem 'Aquaman' turut sama dipuji, berbanding dengan filem-filem terdahulu seperti Batman vs Superman dan Justice League yang dikritik kerana terlalu serius dan gelap.

Zachary Levi seorang pelakon yang lebih terkenal dengan watak komedi memang dipuji kerana benar-benar berjaya membawakan watak Shazam secara berkesan, disamping perlu menjiwai perasaan seorang remaja berusia 15 tahun yang menjadi identiti wataknya.

Perasankah anda, selain watak Shazam, Levi juga sebenarnya memainkan peranan dalam dua filem Marvel iaitu 'Thor - The Dark World' dan 'Thor Ragnarok' sebagai Fandral, salah seorang kawan rapat Thor? Peranan beliau dalam dua filem itu teramatlah terhad sebelum wataknya meninggal dunia tanpa ramai menyedari kemunculan beliau.

Salah seorang pelakon paling berbakat di Hollywood, Tom Hardy diakui berjaya memainkan watak pengganas Bane dengan sangat berkesan, kecuali suaranya yang agak janggal dalam filem The Dark Knight Rises. Terpaksa berlakon keseluruhan filem dengan memakai topeng, penonton dapat merasai sendiri ketakutan yang dibawa watak beliau serta ancamannya pada Batman.

Selepas dilaporkan Tom Hardy akan memegang watak Eddie Brock dalam filem 'Venom', ramai juga yang skeptikal termasuklah penulis. Filem itu merupakan antara filem paling teruk yang penulis cukup suka dan watak Eddie Brock yang dibawa oleh Hardy juga, adalah seorang yang separa mental, sentiasa berada di antara sempadan antara waras dan gila.

Rancangan untuk menggabungkan watak Venom ke dalam Dunia Sinematik Marvel sedang dikarang dan harapan kami, agar Tom Hardy ditawarkan untuk terus memegang wataknya.

Pelakon Britain ini bukanlah seorang nama besar jika dibandingkan dengan pelakon kulit hitam lain yang berlakon bersamanya dalam filem Thor The Dark World, iaitu Idris Elba. Bagaimanapun, pertarungannya menghadapi Thor semasa memegang watak Kurse dalam filem tersebut merupakan antara adegan yang diingati dalam filem yang rata-ratanya mengecewakan. Kurse juga telah pun berjaya mengalahkan Thor sebelum Thor diselamatkan oleh adiknya, Loki.

Adewale juga memegang watak salah seorang penjahat dalam filem 'Suicide Squad', memainkan watak ikonik Killer Croc - salah seorang musuh Batman paling terkenal. Penampilan beliau dalam filem itu menjadi kali pertama watak tersebut ditayangkan dalam sebuah filem.

Siapa dia ni? Pasti ramai tidak menyedari David Dastmalchian pernah menjadi pelakon pembantu kepada tiga filem terkenal iaitu filem kedua dalam trilogi Batman, The Dark Knight serta dua filem Ant-Man dan sambungannya. Dalam filem The Dark Knight, Dastmalchian membawa watak salah seorang pengikut Joker yang ditugaskan untuk menembak mati Harvey Dent sebelum rancangan mereka digagalkan.

Dastmalchian memainkan peranan yang lebih besar dalam filem Ant-Man serta sambungannya, selepas diambil untuk menjadi salah seorang rakan kongsi pasukan penyiasatan yang ditubuhkan oleh adiwira Ant-Man, Scott Lang.

Dalmatschian juga akan kembali dalam filem DC 'Suicide Squad' sebagai 'Polka Dot Man', filem olahan semula judul tersebut yang bakal terbit pada tahun 2021.

Senyap-senyap saja pelakon terkenal Djimon Hounsou meletakkan dirinya sebagai pelakon paling banyak memainkan watak dalam filem-filem adiwira DC dan Marvel. Pasti ramai tak menyedari bahawa dia telah terpilih melakonkan beberapa watak berbeza dalam 4 filem, dua daripada Marvel dan dua daripada DC.

Hounsou melakonkan watak Korath dalam dua filem Marvel iaitu 'Guardians of the Galaxy' dan kembali memainkan watak tersebut dalam filem 'Captain Marvel.' Bagi filem-filem DC pula, Hounsou kemudiannya diberikan tanggungjawab membawakan watak 'Ricou the Fisherman King' dalam filem 'Aquaman' sebelum kembali dalam filem 'Shazam' bersama Zachary Levi, sebagai 'Shazam' tua yang memindahkan kuasanya kepada pewarisnya.


Mitos dan Legenda Raja Bersiong di Kedah

Kisah Raja Bersiong dikatakan mula berasal daripada cerita-cerita lisan yang berunsurkan mitos dan legenda. Ia kemudiannya disematkan dalam sastera tulisan yang diberi nama 'Hikayat Merong Mahawangsa'. Ia merupakan sebuah karya sastera sejarah teragung berkaitan dengan sejarah negeri Kedah.

Sama ada ia hanya satu mitos atau kisah benar, kezaliman Raja Bersiong sentiasa menarik perhatian peminat sastera dan sejarah tanah air. Hikayat ini pernah direkodkan oleh R.J. Wilkinson pada tahun 1898 bertajuk 'Salasilah Negeri Kedah Dar al Aman'. Ia kemudiannya diterbitkan dan diolah semula oleh Siti Hawa Salleh pada tahun 1991.

Kebiasannya dalam penulisan sastera Melayu, sesuatu kritikan terhadap raja disampaikan secara tersirat dan memerlukan pemahaman mendalam seperti Temasik dilanggar todak, Sultan Melaka meminang Puteri Gunung Ledang dan beberapa lagi.

Manakala Hikayat Raja Bersiong pula adalah satu-satunya sastera Melayu lama yang menceritakan kezaliman seorang raja secara berterus terang. Ini yang menjadikannya istimewa berbanding hikayat-hikayat lain.

Dalam Hikayat Merong Mahawangsa, watak Raja Kedah yang kelima sebelum memeluk Islam ialah seorang raja keturunan siam bernama Raja Ong Maha Perita Deria. Dia dikatakan seorang yang berpewatakan bengis dan zalim. Jika ada rakyatnya yang melakukan kesilapan walaupun sedikit, dia akan memerintahkan mereka supaya dipenjarakan.

Manakala gelaran 'Raja Bersiong' yang diberikan kepadanya dalam Hikayat Merong Mahawangsa mungkin kerana dia gemar memakan bayam yang bercampur darah, bermula apabila salah seorang tukang masaknya secara tidak sengaja terhiris jari dan darahnya bercampur dalam masakan sayur bayam.

Raja Bersiong makan masakan sayur bayam tersebut dan perasan bahawa ia tidak sama seperti sebelumnya. Dia memerintahkan pengawal untuk memanggil tukang masaknya datang menghadap.

Setelah disoal apakah yang menyebabkan rasa sayur bayam itu lebih enak, akhirnya tukang masaknya mengaku bahawa masakan itu telah bercampur darah secara tidak sengaja. Tukang masak yang takut akan dihukum terkejut apabila Raja Bersiong yang zalim itu memberikan reaksi berlainan sama sekali.

Raja Bersiong memerintahkan agar 'resipi' baru itu dibuat setiap hari bermula dari saat itu. Dia juga mengarahkan pengawalnya agar  tahanan di penjara yang menanti hukuman mati dibunuh dan diambil darahnya setiap hari untuk digunakan dalam masakan kegemarannya itu.

Sejak daripada itu, rakyat negeri Kedah semakin takut kepada Raja Bersiong yang sering dahagakan darah itu termasuklah para petugas di istananya sendiri. Apabila tahanan di penjaranya semua habis dibunuh, Raja Bersiong mengarahkan pula para pengawalnya untuk menculik orang awam khususnya kanak-kanak.

Rakyat negeri Kedah termasuk para petugas istana menjadi semakin marah dan benci kepada Raja Bersiong. Akibat perbuatannya meminum darah itu juga, tanpa disedari dua batang taring atau siong telah tumbuh di mulutnya.

Raja Bersiong malah berbangga dengan siongnya itu. Dia mahu semua rakyatnya tahu bahawa siongnya bertambah panjang apabila dia memakan lebih banyak darah manusia. Ia menambahkan lagi ketakutan rakyat Kedah. Bagi Raja Bersiong pula, dia perlukan rasa takut dan hormat itu dari rakyat dan juga musuhnya.

Pernah sekali, salah seorang daripada tukang masaknya cuba untuk meletakkan racun dalam masakan sayur bayam bagi menghentikan kekejaman Raja Bersiong. Akan tetapi, rancangan itu gagal apabila anjing buruan milik raja itu menumpahkan dan memakan masakan itu. Anjing buruannya mati sejurus selepas itu dan tukang masak yang terlibat diseksa dan dihukum bunuh.

Ada juga berlaku pemberontakan oleh para nelayan di Kedah untuk menentang kezaliman Raja Bersiong tetapi berjaya digagalkan oleh para tentera yang ditugaskan oleh raja. Semua pemberontak telah berjaya dibunuh dan salah seorang daripada mereka merupakan adik kepada seorang menteri Raja Bersiong.

Ketika kejadian itu, menteri itu berada di luar negeri Kedah. Apabila pulang, orang kampung menceritakan apa sebenarnya yang terjadi. Menteri itu berasa marah dan sedih kerana dia amat patuh kepada raja sebelum ini.

Menteri yang terkenal di kalangan orang-orang istana itu bercadang sudah tiba waktunya untuk mengambil tindakan sewajarnya terhadap kekejaman yang berlaku. Dia menanti masa yang sesuai untuk melakukan pemberontakan.

Pada suatu hari ketika Raja Bersiong keluar berburu, menteri itu menjalankan misinya. Dia berjaya mendapat sokongan daripada menteri-menteri lain dan pasukan tentera Raja Bersiong sendiri.

Mereka mula menuju ke tempat Raja Bersiong memburu untuk mengepung raja zalim itu. Melihat keadaan itu, tahulah Raja Bersiong bahawa terjadinya pemberontakan. Dia mengarahkan pengawal dan tentera yang mengiringinya untuk menentang pasukan pemberontak itu tetapi tiada siapa yang patuh kepada arahannya.

Raja Bersiong berasa takut dan cuba untuk melarikan diri ke hutan untuk menyelamatkan diri. Ketika melarikan diri, Raja Bersiong telah memulas dan mencabut siongnya agar tidak dikenali dan membaling taring itu di kawasan yang kini dinamakan Baling di Kedah.

Raja Bersiong juga dikatakan telah singgah di Perak ketika melarikan diri. Kawasan yang disinggahnya itu kini dikenali sebagai Kota Raja Bersiong di Ijok, Selama, Perak. Raja Bersiong akhirnya mati ketika dalam buangan dan tanpa sebarang gelaran dan kuasa.

Kisah unik Raja Bersiong ini telah diperbaharui dalam bentuk filem oleh M. Amin dan ditayangkan pada 1968 atas permintaan Perdana Menteri pertama iaitu Tunku Abdul Rahman kerana keunikan kisah itu.


Kisah Mufti Besar Baitul Muqaddis Yang Rapat Dengan Adolf Hitler

Sejarah berkenaan Adolf Hitler banyak meletakkan diktator tersebut sebagai penjahat nombor satu, membunuh jutaan nyawa orang Yahudi dalam peristiwa yang kita kenali sekarang sebagai Nakba atau Holocaust.

Pada bulan Oktober tahun 2015, Perdana Menteri negara haram Israel, Benjamin Netanyahu dalam ucapannya semasa kongres Zionis ke 37 dipetik sebagai berkata;

"Punca sebenar keganasan kepada masyarakat Yahudi berlaku sehingga mengakibatkan pembunuhan beramai-ramai sepatutnya bukan ditanggung Adolf Hitler seorang, tetapi juga seorang lelaki Muslim bernama Haji Amin al-Husseini."

Netanyahu mendakwa Haji Amin adalah individu yang bertanggungjawab merangka solusi yang dilaksanakan Hitler, mengubah taktik pengusiran orang Yahudi yang dijalankan kepada penghapusan etnik beramai-ramai.

Tidak lama selepas itu, Netanyahu menarik kembali kenyataannya namun apa yang sudah diungkapkan membuka kepada perbincangan pengaruh masyarakat Islam terhadap agenda besar Adolf Hitler.

Nama Haji Amin al-Husseini jarang sekali disebut berkait dengan peristiwa holocaust yang telah berlaku.

Lahir pada tahun 1897 di Palestin, Haji Amin datang daripada keturunan bangsawan yang menetap di Baitulmuqaddis sekian lama.

Haji Amin al-Husseini terkenal sebagai seorang yang sangat anti semitik. Dia dilaporkan pernah menjadi dalang kepada salah satu rusuhan yang berlaku menentang gerakan zionis pada tahun 1920, menyebabkan dia dihukum penjara 10 tahun.

Bagaimanapun, tempoh penguasaan British ke atas Palestin yang dikenali sebagai era 'Palestin Mandatori' menyebabkan hukuman penjara ke atas beliau ditarik balik.

Bagi mengambil kesempatan ke atas pengaruh beliau dalam masyarakat Palestin, British melantik beliau kepada jawatan mufti besar Baitul Muqaddis.

Namun jawatan itu tampak tidak menghalang jiwa aktivis beliau yang terkenal bencikan penaklukan di negaranya, dilihat sedang berlaku sikit demi sikit.

Haji Amin terus menyertai gerakan-gerakan mengusir pendudukan British di Palestin melalui rusuhan.

Ini memaksa British mengambil keputusan menarik kembali jawatan mufti besar yang diberikan pada Haji Amin al-Husseini pada tahun 1937.

Haji Amin melarikan diri ke Lebanon bagi meneruskan usahanya, selepas waran tangkap dikeluarkan ke atas namanya.

Fatwa yang beliau keluarkan mewajibkan penentangan umat Islam Palestin terhadap British, juga ditarik balik kerajaan penjajah ketika itu.

Walaupun terpaksa melarikan diri daripada negara asalnya, Haji Amin tidak berhenti berusaha menyatukan negara-negara Arab.

Kertas putih tahun 1939 yang dibentangkan oleh kerajaan British dalam usaha mencapai solusi kewujudan negara orang Yahudi, menjadi penyambung pertikaian beliau dengan British.

Nasib baiklah kerajaan Itali di bawah pemerintahan Fasis dan Jerman di bawah pentadbiran Nazi mula memberikan perlindungan ke atas gerakan beliau.

Haji Amin al-Husseini memainkan peranan yang besar membawa masuk tentera-tentera Bosnia beragama Islam ke dalam unit ke 13 Divisyen Waffen-SS, divisyen pertama yang dibarisi oleh orang luar bukan warganegara Jerman dalam tentera Nazi.

Kebanyakan pihak yang pro Israel menyifatkan Hitler sebenarnya mempergunakan semangat dan sentimen Haji Amin al-Husseini untuk kepentingan tentera Nazi.

Ini kerana rekod tulisan dalam karya agung Hitler 'Mein Kampf' menyifatkan orang Islam khasnya orang Arab sebagai individu bertaraf rendah, berbanding dengan pegangan Hitler yang percaya dengan ketinggian darjat orang Aryan.

Salah satu tindakan Hitler yang paling dikritik golongan pro Israel adalah pengisytiharan Haji Amin sebagai seseorang yang layak dikatakan berketurunan Aryan.

Selain itu, penyertaan tentera Bosnia ke dalam pasukannya membuatkan Hitler turut menyifatkan orang Bosnia sebagai orang Aryan tulen.

Walau apa pun pandangannya, apa yang jelas Haji Amin al-Husseini serta Hitler dan Nazi mempunyai persamaan yang sangat ditakuti kelompok pro Israel ketika itu; mereka berkongsi musuh yang sama yakni orang Inggeris (British), orang Yahudi dan gerakan Komunis.

Berikutan kerjasama mereka berdua, dalam sebuah pertemuan di antara Haji Amin dengan Hitler, Haji Amin secara terbuka melakukan beberapa permintaan dalam melindungi Palestin.

Yang pertama, beliau meminta Hitler menyokong gerakan untuk mengusir British keluar daripada negara Palestin, Iraq dan Mesir.

Beliau juga mahu Nazi membantu memulakan revolusi besar-besaran di negara-negara Arab bagi menghalau keluar orang Yahudi, dengan bantuan tentera Nazi.

Selain itu, tentera Nazi juga diminta melatih pasukan tentera Arab daripada kelompok tahanan perang yang dikurung di Jerman ketika itu.

Untuk menyebut Haji Amin sebagai individu yang bertanggungjawab terhadap pembunuhan beramai-ramai masyarakat Yahudi oleh tentera Nazi, adalah tidak benar sama sekali.

Inilah kesilapan yang dilakukan oleh Netanyahu dalam ucapannya, kerana pertemuan Haji Amin al-Husseini dan Adolf Hitler sama sekali tidak mengubah agenda asal Nazi yang sebenarnya sudah ditetapkan.

Rekod pertemuan mereka berdua lebih banyak berkisar kepada permintaan Haji Amin al-Husseini kepada tentera Nazi, dalam memberikan solusi kepada masalah yang sedang dihadapi negara Palestin yang ketika itu sedang berdepan ancaman penubuhan negara Israel.

Hitler sendiri dalam pertemuan itu direkodkan mengakui Nazi akan melakukan apa saja yang berkaitan dengan penghapusan kaum Yahudi serta sudi membantu mana-mana negara dalam menyelesaikan masalah kewujudan orang Yahudi di negara mereka.

Cuma Nazi terlebih dahulu berjaya menewaskan tentera Soviet dan menguasai laluan penting di banjaran Caucasus.

Pertemuan kedua-dua pemimpin ini berlaku ketika tentera Nazi diramal bakal mengalahkan dan menguasai Moscow, kubu kuat Kesatuan Soviet.

Malangnya ramalan itu tidak menjadi kenyataan selepas tentera Nazi berjaya ditewaskan.

Selepas tewasnya Nazi, Haji Amin al-Husseini mula hidup seperti seorang pelarian ekoran kedudukannya sebagai seorang pendokong kuat gerakan tersebut.

Beliau melarikan diri ke Switzerland sebelum ditangkap oleh tentera Perancis dan dikurung di Paris, dengan kerajaan Perancis cuba mengambil kesempatan menggunakan pengaruh beliau dengan negara-negara Arab, bagi mewujudkan kerjasama.

Permintaan British supaya menghantar beliau pulang untuk dibicarakan sebagai seorang penjenayah perang ditolak Perancis, mengakibatkan British serta gerakan zionis mula mencari jalan lain dalam mengendurkan pengaruh beliau.

Rancangan membunuh beliau oleh askar Ha-Yishuv (nama kawasan asal Israel sebelum Israel ditubuhkan) dipertimbangkan, namun dihentikan rancangannya.

Menyedari dirinya tidak dapat memainkan peranan lebih besar di Perancis yang jauh daripada tanah asalnya, Haji Amin al-Husseini memilih untuk kembali ke negara Arab dengan bantuan Perancis.

Mesir, Arab Saudi atau Yemen dipilih sebagai destinasi dan satu operasi rahsia melibatkan kerajaan Perancis membolehkan Haji Amin al-Husseini selamat kembali ke Kaherah, Mesir.

Pada 4 Julai 1974, Haji Amin al-Husseini meninggal dunia di Beirut, Lebanon.

Hasratnya mahu disemadikan di tanah asalnya Palestin tidak kesampaian selepas tentera haram Israel berjaya menguasai bahagian timur Baitul Muqaddis pada tahun 1967.

Permohonan untuk melakukan pengebumian beliau di situ ditolak kerajaan haram Israel.

Lebih kurang dua tahun selepas kematian beliau, ahli-ahli parti Phalange yang majoritinya beragama Kristian memecah masuk ke kediaman beliau, mencuri dan menghapuskan semua dokumen dan rekod yang disimpan di situ.

Ini menyebabkan banyak rekod rasmi yang sepatutnya dapat menjadi bukti penglibatan Haji Amin al-Husseini dalam pelbagai bentuk penentangan dan pembebasan masyarakat Arab khasnya tanah Palestin lenyap; kini semakin lama, semakin dilupakan.

Begitulah kisah Haji Amin al-Husseini, lelaki Muslim yang sehingga kini masih dipercayai memainkan peranan sebagai pencetus misi pembunuhan jutaan orang Yahudi, dalam sejarah dunia.

Sedangkan dia hanya mahu mengembalikan kedaulatan tanah airnya yang sangat dicintainya.


Kisah Filem Paling Pendek dan Paling Panjang Tempoh Produksinya

Membikin sesebuah filem merupakan satu proses yang memerlukan pengorbanan masa dan tenaga yang banyak. Proses yang memakan masa berhari, berbulan dan mungkin juga bertahun-tahun lamanya akhirnya akan dipadatkan supaya padan dengan durasi filem yang diperlukan, sekitar 1 ke 3 jam sebagai contoh.

Menonton di pawagam tidak menceritakan kisah-kisah yang berlaku di belakang tabir, melainkan kita sendiri gemar mengikuti video-video 'proses pembikinan' atau 'the making of' yang membuka cerita yang berlaku semasa produksi, untuk tontonan penonton.

Ada produksi filem yang dibangunkan untuk bertujuan mencipta rekod, ada filem yang secara tidak sengaja menjadi filem terpanjang dunia dan ada juga pasukan produksi yang terpaksa menunggu berpuluh tahun lamanya, untuk menantikan hasil tangan mereka siap. Tahukah anda kisah di sebalik 3 buah filem pemegang rekod dunia setakat ini?

Hebat sekali kesungguhan yang dipaparkan oleh kru dan pelakon produksi filem 'Suyamvaram', sebuah filem Tamil yang berjaya menggabungkan penglibatan 14 orang pengarah, 19 orang pengarah sinematografi dan lebih 30 orang pelakon terkenal dalam industri filem Tamil di India.

Atas kejayaan membariskan lebih 30 orang pelakon terkenal, 'Suyamvaram' diiktiraf oleh Limca Book of Records (mirip Guinness Book of Records) di India sebagai filem yang berjaya mengumpulkan nama-nama bintang paling ramai dalam satu filem.

Namun rekod itu bukanlah kejayaan terbesar filem ini. Apa yang menjadikan 'Suyamvaram' sangat popular, adalah kerana filem itu berjaya disiapkan daripada mula sampai tamat produksi - dalam tempoh kurang 24 jam. 23 jam 58 minit kalau nak kira tepat. Produksinya hanya mengambil masa kurang 24 jam untuk menyiapkan filem sepanjang 2 jam setengah.

Apa yang menakjubkan berkenaan rekod ini adalah syarat-syaratnya. Untuk melayakkan filem tersebut disenaraikan sebagai filem paling pantas dihasilkan, masa yang diukur akan bermula sebaik sahaja produksi filem itu bermula sehinggalah filem itu selamat ditayangkan di pawagam - jadi anda boleh bayangkanlah sendiri bagaimana efisiennya mereka bekerja.

Filem itu memulakan produksi pada jam 7 pagi hari Isnin dan selamat ditayangkan di pawagam pada jam 6.58 pagi hari Selasa. 2,500 orang kru terlibat dalam pembikinan filem ini melibatkan 27 buah lokasi kesemuanya. (rujukan)

Jika 'Suyamvaram' memegang takhta sebagai filem durasi penuh paling pantas dihasilkan, filem 'The Other Side of the Wind' (TOSOTW) pula memegang rekod sebaliknya. TOSOTW menjadi filem paling lama berada dalam produksi berikutan pelbagai masalah yang timbul.

Filem ini memulakan produksi pertamanya pada tahun 1970 dan selesai proses penggambaran pada tahun 1976 oleh pengarah lagenda Hollywood, Orson Welles. Proses suntingan pula dilakukan secara berperingkat-peringkat oleh Welles sendiri dan proses itu memakan masa yang sangat panjang - sehinggalah Welles meninggal dunia pada tahun 1985 tanpa sempat menyiapkan filem tersebut.

Ini menyebabkan projek filem ini mula berdepan kesukaran dalam menyiapkannya, sambil memenuhi visi Welles yang mahu menjadikan filem ini sebagai filem yang akan memahatkan nama beliau sebagai pengarah terulung Hollywood. Oleh kerana berlaku perebutan hak cipta, negatif asal filem ini akhirnya disimpan di sebuah peti besi di Paris, sebelum hak miliknya dibeli pada tahun 2014.

Di bawah pemilik hak cipta baru, projek filem ini kembali diteruskan dan berjaya ditayangkan pada 31 Ogos 2018 semasa festival filem Venice. Malangnya, majoriti pelakon dan kru filem yang terlibat dalam pembikinan filem ini telah pun meninggal dunia semasa tayangan pertama filem ini.

Pengkritik memuji filem ini sebagai salah satu filem klasik yang mempersembahkan kemahiran sebenar Orson Welles dalam pembikinan filem, layak dikatakan antara filem terbaik beliau yang sebelum itu turut mengarahkan filem Citizen Kane, Macbeth dan Othello. Apabila dihitung sejak mula produksi sehinggalah ditayangkan pada tahun 2018, 48 tahun diperlukan untuk The Other Side of the Wind dianggap selesai pembikinannya.

Sekiranya anda mempunyai masa terluang yang banyak, anda boleh cuba menonton filem berjudul 'Logistics.' Filem ini mempunyai durasi sepanjang 857 jam atau 51,420 minit atau 35 hari 17 jam. Panjang bukan?

Digarapkan sebagai sebuah filem eksperimental yang hadir daripada idea 'dari mana gajet elektronik datang?' dua pengarah iaitu Erika Magnusson and Daniel Andersson cuba mencari jawapan kepada soalan tersebut dan melalui sendiri setiap saat proses penghasilan sebuah 'pedometer' yang digunakan untuk mengukur langkah yang diambil.

'Logistics' dipaparkan dalam bentuk kronologi terbalik, di mana penonton akan melihat sendiri bermulanya proses pembelian pedometer itu sebelum kembali ke belakang, melihat sendiri bagaimana pedometer itu boleh tiba ke kedai jualannya. Kisah itu disambung-sambung, melalui pelbagai kaedah serta cara, merentas benua sehinggalah tiba ke lokasi di mana setiap bahagian dalam pedometer itu direka dan dibuat.

Perjalanan filem itu yang dipaparkan tanpa sebarang suntingan, bermula di Stockholm, Sweden melalui beberapa bandar pelabuhan di Jerman, Belanda, Sepanyol sebelum tiba ke sebuah kilang di Shenzhen, China.

Ditayangkan secara rasmi pada 1 Disember 2012, tidak diketahui sama ada wujud atau tidak penonton yang berjaya menonton filem ini dari mula hingga tamat. Jika ada, nama dia perlu dimasukkan ke dalam rekod dunia - sebagai orang paling sabar dan tekun menonton filem. (rujukan)


Kisah Abbas Ibnu Firnas, Manusia Pertama yang Berjaya Terbang

Sepanjang sejarah, terdapat segelintir manusia di mana sumbangan mereka kepada sains dianggap luar biasa dan tidak dapat dilupakan. Antara beberapa nama terkenal dalam bidang aeronautik ialah seperti da Vinci, Montgolfier, Zeppelin, Wright, Alcock, Lindbergh dan ramai lagi.

Namun, terdapat juga nama-nama besar dalam bidang ini yang telah hampir dilupakan walaupun jasa mereka benar-benar luar biasa. Antaranya ialah ilmuan Islam yang juga merupakan seorang saintis, sejarawan, penyair, pencipta dan perintis penerbangan iaitu Abbas Ibn Firnas.

Ramai yang terkejut apabila lelaki ini ialah manusia pertama yang berjaya terbang menggunakan jentera yang lebih berat daripada udara selama kira-kira 10 minit. Apa yang lebih menakjubkan ialah dia melakukannya 1,000 tahun sebelum Wright bersaudara, secara tepatnya pada tahun 875. Jadi, siapakah sebenarnya Abbas Ibn Firnas ini.

Beliau dilahirkan pada tahun 810 sebagai Abu al-Qasim Abbas Ibn Firnas di kota Ronda (di wilayah Malaga, Sepanyol). Tidak banyak yang diketahui tentang zaman kanak-kanaknya melainkan bahawa dia memperolehi pendidikan yang luas dalam pelbagai bidang.

Dia memperolehi pendidikannya itu di Cordoba, di mana pada waktu itu merupakan bandar paling kaya dan paling berpengaruh di Andalusia. Dia begitu menonjol sebagai seorang saintis, pencipta, penyair, ahli falsafah, ahli kimia, ahli muzik dan ahli astrologi. Kerana kehebatannya dalam pelbagai bidang ilmu itu, Abbas Ibn Firnas telah dikenali sebagai Hakim Al-Andalus (Cendiakawan Andalusia).

Ketika berada di Cordoba, beliau terus membangunkan aspek-aspek pengetahuannya yang memberi sumbangan besar kepada kemajuan sains dan seni di zaman pemerintahan Sultan Abdul Rahman II (memerintah dari 822–852) dan Sultan Muhammad I (memerintah dari 852-886).

Beliau adalah ahli sains yang pertama di Eropah yang menggunakan jadual astronomi Sindhind yang berasal dari India. Jadual itu kemudian terbukti menjadi asas perkembangan sains di Eropah dan digunakan untuk pengajian di universiti Zaman Pertengahan sebagai Subjek Quadrivium yang berkaitan dengan kajian muzik, aritmetik, geometri dan astronomi.

Beliau juga telah memperkenalkan kepada dunia Barat dengan teknik untuk mengukir batu kristal dan mengembangkan prosedur kimia untuk menghasilkan kristal dari beberapa mineral yang berbeza.

Selain itu, beliau telah membina jam anaforik, satu mekanisma kompleks yang menggunakan air sebagai enjin cecair (tenaga). Aliran air ditutup atau dibuka dengan satu siri injap dan jam berfungsi untuk menentukan pada waktu bilakah siang atau malam. Ia adalah teknologi yang baru pada waktu itu.

Dia juga membangunkan sfera gelang atau sfera armila yang pertama di Eropah (peranti zaman silam yang terdiri daripada beberapa gelang logam yang mewakili khatulistiwa samawi, ekliptik dan bulatan sfera samawi yang lain) untuk melakukan pengiraan dan pengamatan astronomi.

Antara contoh kehebatannya dalam bidang astronomi ialah, beliau membina planetarium yang teratur secara mekanikal di kediamannya di Cordoba yang mewakili cekrawala. Dia juga melengkapi planetarium itu dengan kesan bunyi dan visual yang mensimulasikan pelbagai fenomena cuaca seperti badai, kilat dan guruh.

Dalam bidang penerbangan pula, Abbas Ibn Firnas adalah rujukan luar biasa sebagai seorang pelopor penggunaan payung terjun dan juga sebagai orang pertama yang berjaya merekabentuk, membina dan menguji jentera yang boleh bertahan ketika melakukan penerbangan.

Beliau melakukan semua ini enam ratus tahun sebelum Leonardo da Vinvi mengembangkan rekaan mesin terbangnya dan lebih daripada 1,000 tahun sebelum Wright bersaudara melakukan penerbangan sulung mereka yang terkenal.

Percubaan pertama yang dilakukannya ialah pada tahun 852, apabila beliau melompat dari menara Masjid Cordoba menggunakan kanvas sebagai payung terjun. Percubaan sedemikin tidak pernah dilakukan sebelum ini.

Walaupun hasilnya Abbas Ibn Firnas mendarat dengan kasar dan mengalami kecederaan patah beberapa tulang, ia menunjukkan kaedahnya itu boleh berfungsi. Percubaannya itu merupakan penggunaan payung terjun yang pertama dalam sejarah.

Kemudian pada tahun 875, beliau telah menghasilkan sebuah peluncur (glider) yang diperbuat daripada kayu dan sutera dan dilengkapi hiasan bulu daripada beberapa jenis burung yang berbeza. Beliau kemudian mencuba peluncurnya dengan terjun dari Bukit La Arruzafa.

Abbas Ibn Firnas begitu yakin dengan ciptaannya sehingga dia menjemput ratusan orang untuk menyaksikan acara itu. Antara yang turut hadir ialah pegawai-pegawai istana yang mewakili Sultan Muhammad I, khalifah Andalusia.

Percubaannya itu membuahkan hasil apabila beliau berjaya terbang menggunakan arus udara selama antara dua hingga sepuluh minit (terdapat beberapa rekod berbeza). Walaupun mengalami pendaratan yang sukar, beliau terselamat dan menjadi manusia pertama berjaya terbang menggunakan jenteranya.

Walaupun diambil kira rekod terpendek penerbangan yang dilakukan Abbas Ibn Firnas, ia adalah jauh lebih baik dalam bentuk masa dan jarak yang dicapai oleh Wright bersaudara pada tahun 1903.

Kini, nama Abbas Ibn Firnas banyak disemadikan di kebanyakan lapangan terbang, jambatan, bukit, taman, jalan dan pertubuhan sains terutamanya negara-negara Arab. Namun, namanya pasti dikenang sampai bila-bila apabila salah satu kawah di Bulan juga dinamakan sempena namanya.


Sejarah Dan Latar Belakang Ayahanda Rani Kulup Yang Tidak Diceritakannya

Siapa yang tidak kenal dengan individu yang pernah menjadi fenomena suatu ketika dahulu kerana popular di media sosial dan memegang gelaran Raja Report negara? Dia ialah Abdul Rani Bin Kulup Abdullah (ARKA) atau lebih mesra dengan panggilan Ayahanda Rani Kulup.

Dia juga sering dikenali dengan slogan "Kipidap Dongibab" dan "Ko Tunggu Aku Report Polis" yang begitu sinonim dengan dirinya. Di sebalik personalitinya yang lucu itu, ramai tidak mengetahui kisah hebat mengenai lelaki yang sering memakai beret berwarna merah, beruniform dan berkaca mata hitam ini.

Ayahanda Rani Kulup dilahirkan pada 10 Mac 1955 di Sayong, Perak. Pada tahun 1973 ketika dia berumur 18 tahun, dia menyertai pasukan tentera ketika negara sedang menghadapi pelbagai pergolakan akibat serangan pengganas komunis yang berterusan.

Ayahanda Rani Kulup menyertai Angkatan Tentera Malaysia (ATM) kerana tekad untuk melindungi orang awam. Patutlah lelaki ini tidak gentar untuk melaporkan sebarang kesalahan kepada pihak polis walaupun tindakannya itu mungkin akan menggugat keselamatannya sendiri.

Dalam satu wawancara khas bersama Sinar Online, Ayahanda Rani Kulup memberitahu bahawa dia sendiri pernah bertempur dengan pengganas komunis di Gua Musang, Kelantan. Selain itu, dia juga pernah bertempur dengan komunis di kawasan lain seperti Kuala Kacau di Terengganu dan di Nibong Tebal, Pulau Pinang serta banyak lagi.

Dia menyertai satu misi yang diberi nama sebagai Misi Risik Gempur. Pada waktu itu, memang ada pasukan khas dalam pasukan tentera. Selain komando, terdapat juga pasukan Risik Gempur yang juga dikenalil sebagai Unit Combat Intelligence Squad (UCIS).

Unit ini merupakan unit elit di dalam setiap batalion Renjer di mana ia mempunyai kekuatan antara satu seksyen sehingga satu platun. Pegawai-pegawai dan anggota unit ini juga menjalani latihan yang lebih khusus dan lebih lasak daripada anggota Renjer biasa, hampir menyamai kepakaran unit Komando seperti menjalankan rondaan jangka panjang, risikan medan, payung terjun dan pelbagai lagi.

UCIS kemudian telah digantikan dengan Platun Tinjau (recon) di mana tugasan yang sama dilalukan dan terdapat Infantri Sniper di mana tugasan lebih kepada membunuh dan melumpuhkan keupayaan musuh dengan membunuh individu penting seperti CO, radioman, OC atau pengendali senjata bantuan.

Menurut Ayahanda Rani Kulup lagi, antara pengalaman yang tidak dapat dilupakannya semasa bertempur dengan pengganas komunis adalah ketika ada ahli pasukannya yang terkena jerangkap samar yang dipasang pihak musuh bagi menghalang dan melambatkan pasukan tentera dalam misi mempertahankan negara.

Di sebalik wajahnya yang riang, kita dapat lihat ada kalanya lelaki ini sering dijadikan bahan jenaka masyarakat. Sebenarnya, Ayahanda Rani Kulup menyimpan seribu satu kisah dalam misi mempertahankan negara sejak menyertai pasukan tentera.

Dia memberitahu Sinar Online lagi bahawa dia telah menyertai lebih daripada 65 operasi sejak berkhidmat dalam Angkatan Tentera Malaysia. Dia telah merasai segala pahit maung, asam garam dan kepayahan dalam menentang pengganas komunis sehinggalah ancaman dalam hutan sudah tidak ada lagi.

Ketika ditemuramah pemberita, Ayahanda Rani Kulup tidak pernah memberitahu bahawa dia adalah bekas anggota tentera unit komando (Risik Gempur UCIS). Itu menunjukkan betapa sifatnya yang merendah diri.

Selepas menyertai tentera selama 22 tahun, dia bersara dan bekerja sebagai pegawai keselamatan dan penyelia. Ayahanda Rani Kulup juga pernah ditugaskan sebagai pengawal keselamatan yang ditugaskan untuk mengiringi dan menjaga bahan-bahan letupan.

Dia juga mula berjinak-jinak dengan aktiviti pertubuhan. Pada waktu itu, dia lihat banyak tekanan yang berlaku terhadap orang Melayu. Apabila melihat orang Melayu dihina, ditekan dan tiada yang bangun untuk bersuara, Ayahanda Rani Kulup mengambil tanggungjawab dengan membuat laporan polis sehingga ke hari ini.

Di sebalik muka Ayahanda Rani Kulup yang sentiasa kelihatan tegas ini, anda pasti tidak menyangka bahawa dia juga merupakan seorang anggota kumpulan muzik tanah air yang dikenali dengan nama Sometimes Group.

Kumpulan muzik itu pernah menghasilkan album pada tahun 2010. Ayahanda Rani Kulup memberitahu bahawa dia adalah pencipta lagu, lirik, penyanyi dan juga pemuzik dalam kumpulannya.

Dalam album Sometimes Group yang berjudul "Tutup Pintu Tapi Tak Berkunci" itu, ia mengandungi lima buah lagu ciptaan Ayahanda Rani Kulup yang berkonsepkan irama pop yeh-yeh dan era 60-an.

Lagu tutup pintu tapi tak berkunci ciptaan Ayahanda Rani Kulup.

Hari ini, Ayahanda Rani Kulup cukup terkenal dengan gelaran Raja Report kerana dia merupakan orang paling banyak membuat laporan polis iaitu melebihi 1,000 laporan yang telah dibuatnya.


Kereta Paling Laju di Dunia Dengan Kelajuan Sonik - Thrust SSC

Kereta paling pantas di Bumi ini kelihatan seperti kenderaan daripada filem sci-fi.Para peminat kereta lumba pasti tahu perasaan menekan pedal minyak di atas lebuh raya dan kelajuan adalah sesuatu yang sering diraikan mereka.

Perlumbaan Grand Prix di litar tertutup dan trek telah membuatkan populariti kenderaan laju meningkat sejak seabad yang lalu. Sebagai contoh, perlumbaan Formula Satu telah dimulakan pada tahun 1950 telah mendapat sambutan hangat sehingga hari ini.

Akan tetapi, untuk mencapai kelajuan lebih daripada 1,200 km sejam atau lebih dua kali ganda daripada kelajuan tertinggi perlumbaan Formula Satu merupakan satu cabaran yang sukar. Ia termasuklah cabaran dalam mencari pemandu yang sesuai dan tidak mudah lemah semangat. Ia jauh berbeza berbanding mana-mana perlumbaan lain yang melibatkan kereta lumba.

Pada tanggal 15 Oktober 1997, Andy Green yang merupakan juruterbang pesawat Tentera Udara Diraja UK telah mengendalikan kenderaan paling laju di dunia iaitu Thrust SCC. Pemanduan itu dilakukan di Gurun Black Rock, Nevada. Pada hari itu, Green telah menetapkan rekod memandu kenderaan paling laju di atas tanah dan ia tidak dipecahkan walaupun selepas dua dekad kemudian.

Seperti apa yang dijelaskan dalam laman web Gunness World Records, Thrust SCC telah mencapai kelajuan 1,227.985 km sejam (763.035 batu sejam). Rekod yang berjaya dicipta menggunakan Thrust SCC itu merupakan salah satu tanda aras kepada pembangunan teknologi.

Thrust SCC yang lebih kelihatan seperti sebuah pesawat berbanding daripada kereta, bukan sahaja telah memecahkan rekod kelajuan di darat untuk menjadi kereta terpantas di dunia. Ia juga adalah kereta pertama di dunia yang berjaya memecah halangan bunyi.

Ledakan sonik yang terhasil daripada Thrust SCC begitu kuat sehingga ia menyebabkan bangunan-bangunan di bandar Gerlach yang terletak kira-kira hampir 20 km dari tapak ujian itu bergegar, menurut laporan Guinness World Records.

Thrust SSC telah mewakili puncak pencapaian dalam bidang kejuruteraan. Walaupun kelajuan bunyi sebelum ini telah dipecahkan oleh beberapa jenis pesawat udara, namun ia adalah kejayaan pertama yang berjaya dilakukan di darat.

Dengan kelajuan maksimum lebih daripada 1,200 km sejam, kenderaan ini juga mempunyai risiko besar untuk menjadi satu bencana. Sudah tentu, objek yang bergerak pada kelajuan sedemikan dengan mudah boleh terbabas atau meletup.

Suhu di belakang kenderaan terlaju di darat ini dilaporkan mencapai lebih daripada 300 darjah selsius dan paras bunyi yang menghampiri 175 dB. Thrust SSC ini dilengkapi dengan sepasang enjin Rolls-Royce Spey 205 turbojet. Menurut majalah Interesting Engineering, kedua-dua enjin itu mampu menghasilkan sehingga 100,000 kuasa kuda antara mereka.

Mesin yang hebat ini juga datang dengan tanggungjawab yang besar. Para pereka Thrust SSC terpaksa memastikan model mereka itu dapat bertahan dan utuh pada kelajuan tinggi. Mereka juga perlu memastikan keselamatan pemandu yang akan mengendalikan kenderaan hebat ini.

Roda super yang mampu berputar pada kelajuan 8,500 rpm telah diintegrasikan ke dalam reka bentuk Thrust SSC. Pada kelajuan ini, tayar kereta biasa tidak mampu bertahan. Oleh itu, roda kenderaan ini perlu menjalani reka bentuk semula yang besar.

Pecutan radial di rim adalah sehingga 35,000G dan ia akan menghancurkan semua jenis tayar tradisional. Untuk mengarasi kuasa sentripetal yang besar ini, roda aluminium L27 telah dihasilkan. Setiap satu roda ini adalah seberat 160kg.

Keseluruhan reka bentuk Thrust SSC membolehkan pemandu hanya mengawal sebahagian sahaja kenderaan ini. Oleh itu, sistem keselamatan tradisional terpaksa diabaikan agar mekanisma dan sensor keselamatan khas dapat memastikan kenderaan ini bergerak dalam keadaan lurus di atas tanah.

Sebilangan besar sensor dipasang bagi mengumpul pelbagai data seperti kelajuan, arah dan tujahan dapat diperhatikan semasa pemanduan dijalankan. Sekiranya salah satu enjin Thrust SSC tidak berfungsi, sensor yang dipasang akan membolehkan agar satu lagi enjinnya tertutup dalam hanya beberapa milisaat sahaja.

Sekiranya Thrust SCC mula terangkat daripada berada di darat, salah satu lagi sensor akan mengaktifkan sistem keselamatan agar berat tambahan sebanyak 3 tan digunakan dalam masa beberapa milisaat untuk menstabilkan semula kenderaan itu.

Dua dekad selepas mencatat rekod kelajuan dunia, Thrust SSC bersama lagi satu model Thrust kini ditempatkan di Muzium Pengangkutan Coventry, England. Pengunjung boleh mengunjungi dan melihat sendiri pencapaian manusia dalam mencapai kelajuan darat yang tidak pernah difikirkan sebelum ini.


5 Album Muzik Yang Dipromosikan Dengan Cara Pelik

Pelancaran album merupakan salah satu detik paling penting bagi karyawan muzik. Pada ketika inilah artis atau kugiran tersebut akan memperdengarkan album karya mereka kepada pendengar, buat kali pertama.

Walaupun demikian, ada juga pengkarya-pengkarya terkenal memilih jalan berbeza dalam melakukan pelancaran album mereka. Ada yang merentas jalan baru melancarkan album dalam cara unik dan ada juga yang lebih berani, terus mengubah format muzik ke satu format lain yang jauh berbeza.

Tahukah anda beberapa detik di mana pelancaran album hasil karya pemuzik didatangkan dengan kaedah yang sangat menyimpang daripada norma biasa? Berikut adalah lima album yang dilancarkan oleh lima artis/kugiran yang harus diakui, bukan biasa-biasa.

Dikritik kerana tidak banyak melakukan perubahan bereksperimentasi dengan muzik mereka, serta kegagalan album mereka terdahulu menyebabkan kontrak mereka mungkin ditamatkan - kugiran Flaming Lips tahu mereka perlu melakukan sesuatu yang berbeza berbanding format album mereka sebelum itu.

Bagi mendapatkan inspirasi, mereka memulakan idea mencipta simfoni di kawasan tempat letak kereta beramai-ramai, memberikan peminat mereka 40 kaset yang perlu dimainkan serentak untuk mendapatkan sebuah lagu lengkap.

Hasil daripada percubaan itu diterapkan ke dalam album mereka yang terbit pada tahun 1997, diberikan judul 'Zaireeka.' Tidak diketahui apa tujuannya, album tersebut dibahagikan kepada empat keping CD membawa bunyi yang berbeza serta perlu dimulakan serentak bagi mendengarkan lagunya.

Gimik ini diterima baik peminat mereka tetapi pengkritik mengkritik album itu, kerana memerlukan empat pemain CD dan empat orang untuk memainkannya.

Terkesan dengan kemudahan teknologi yang membolehkan proses cetak rompak berlaku dengan sangat mudah, kumpulan rap terkenal Wu-Tang Clan mengambil keputusan untuk menukar format album mereka kembali kepada cara tradisional sebuah karya seni dihasilkan pada zaman dahulu - dengan menerbitkan satu unit sahaja.

Diterbitkan pada tahun 2015, satu-satunya unit album yang diberikan nama 'Once Upon a Time in Shaolin' datang dengan dua keping CD mengandungi 26 buah lagu dan sehingga kini menjadi album paling mahal pernah dijual. Datang dengan kotak cantik serta buku bersalut kulit, satu-satunya versi yang ada dijual pada harga RM9.5 juta melalui proses lelongan.

Tidak tahulah sama ada gimik penyanyi alternatif Beck ini harus dianggap sebagai satu jenaka atau genius. Rimas dengan budaya penularan muzik digital yang merendahkan hasil karya beliau, Beck mengambil keputusan melancarkan album beliau yang diberi judul 'Song Reader' pada tahun 2012, dalam bentuk buku nota muzik.

Ini bermakna hanya mereka yang faham bagaimana mahu membaca nota muzik serta mampu bermain instrumen boleh mendengar album beliau. Hanya selepas 2 tahun album itu dilancarkan, syarikat rakaman beliau mewujudkan satu kolaborasi bersama 20 artis lain merealisasikan lagu ciptaan beliau ke dalam bentuk album.

Barulah kita yang tidak memahami muzik dapat mendengar lagu dalam album tersebut - walaupun dinyanyikan bukan pencipta asalnya.

Kugiran yang diasaskan oleh lejen muzik rock Jack White dari kugiran The White Stripes ini menampilkan satu gimik yang sangat unik, kreatif dan juga besar kemungkinan sangat tidak disenangi peminatnya. Hanya dikeluarkan dalam bentuk piring hitam 12 inci yang mengandungi lagu 'Blue Blood Blues' di dalamnya, dalam piring hitam itu sendiri ada sekeping lagi piring hitam bersaiz 7 inci - mengandungi sebuah lagu baru.

Untuk mendengar lagu baru itu, pembeli perlu membuka seterusnya merosakkan kepingan piring hitam yang asal untuk mengakses lagu baru yang dimuatkan dalam piring hitamnya sendiri. Hanya 300 keping piring hitam serupa itu dikeluarkan, tetapi tidak tahulah berapa yang sudah dibuka.

Kumpulan gergasi Radiohead memang gemar melakukan sesuatu yang berbeza berbanding kugiran rock lain. Itulah apa yang mereka lakukan dalam pelancaran album ketujuh mereka yang bertajuk 'In Rainbows.'

Menyedari kemudahan teknologi internet menyenangkan peminat mereka mengakses katalog muzik, Radiohead mengambil keputusan melancarkan album mereka secara muat turun internet - dengan kadar bayaran ditentukan sendiri oleh peminat mereka.

'In Rainbows' dilancarkan pada bulan Oktober 2007 dan pengguna bebas memuat turun album tersebut walaupun tanpa sebarang bayaran, sebelum pautan tersebut dihentikan selepas dua bulan berlalu. Pelancaran album ini dianggap sebagai salah satu detik penting dalam sejarah pengedaran muzik digital, dengan Radiohead menjadi artis terkenal pertama mengambil langkah sebegitu sebagai tanda protes terhadap rundingan berkenaan hak cipta karya mereka sendiri, dengan syarikat rakaman EMI.

Setahun berikutnya, hasil jualan album itu dalam bentuk digital dilaporkan dan lebih ramai orang memuat turun album turut, tanpa membayar satu sen pun berbanding mereka yang sekurang-kurangnya ada membayar.


6 Logik Falasi Yang Menampakkan Kebodohan Dalam Berhujah

Media sosial merupakan satu ruangan yang baik sekiranya digunakan dengan cara yang betul.

Perkongsian ilmu serta pengesyoran bahan bacaan mudah berlaku ekoran kuasa teknologi di sebalik media sosia, dieelangi diskusi-diskusi berkenaan sesuatu topik.

Tidak kiralah ketika menulis, bercakap, atau berhujah, kita sebenarnya harus berhati-hati dalam setiap ucapan kita.

Walaupun demikian, wujud fenomena buruk menyebabkan majoriti perbincangan di media sosial kerap berubah tidak sihat, ekoran kesempitan minda dalam memahami mengapa kita bertukar-tukar buah fikiran di media sosial.

Akhirnya, daripada ruang bicara dibuka, diskusi yang diharapkan berlaku bertukar menjadi ruangan di mana kita mengeluarkan hujah bukan untuk berkongsi, tetapi hanya untuk menang atau mendiamkan 'musuh' media sosial kita.

Berikut adalah 6 kategori atau jenis falasi paling kerap diamalkan.

Teknik falasi 'orang jerami' atau 'strawman fallacy' merupakan taktik biasa yang akan kita jumpai dalam mana-mana perbincangan di media sosial.

Penggunaannya amat mudah - alihkan topik yang dibincangkan kepada isu lain yang seakan-akan berkait, tetapi sebenarnya menyimpang daripada topik asal dan pandangannya pula sengaja diambil daripada ekstrim yang berlawanan.

Ini akan mengubah hala tuju diskusi daripada topik asal kepada satu topik yang mirip tetapi berbeza isunya.

B : "Takkanlah semua benda kita perlu bergantung dengan kerajaan?"

Falasi 'kereta wagon' atau 'bandwagon fallacy' pula datang daripada hujah yang cuba menggunakan pandangan majoriti sebagai kebenaran atau penutup perbincangan.

Sedangkan pandangan majoriti tidak semestinya mencerminkan fakta atau kebenaran topik tersebut.

Dalam situasi ini, pandangan majoriti dianggap benar tanpa mengambil kira kelayakan atau pengetahuan mereka yang dianggap majoriti.

"Ahmad, kau masih guna Android yang mudah 'hang'? Bila lagi kau nak rasai pengalaman menggunakan telefon pintar sebenar berjenama Apple yang sah-sah lebih stabil?"

Falasi jenis ini merupakan bentuk falasi antara yang paling kerap kita amalkan atau jumpai dalam media sosial.

Lebih dikenali dengan nama 'pukul rata', falasi generalisasi dilakukan apabila seseorang mengeluarkan hujah bersandarkan kepada justifikasi yang tidak logik dan tidak seimbang.

Hujahnya hanya bergantung kepada sumber yang kecil tetapi diaplikasikan kepada skop yang lebih besar.

"Bulan ni saja dah tiga orang pelajar kita bertukar ke sekolah swasta. Nampak benar kualiti pendidikan sekolah kebangsaan amat teruk. Jahanam masa depan Malaysia!"

'Ad hominem' atau taktik menyerang peribadi seseorang bukannya pandangan yang dikongsikan.

Ini adalah taktik paling mudah untuk digunakan dalam memenangi sebarang bentuk perdebatan.

Bagaimanapun, taktik falasi ini sebenarnya hanya mencipta ilusi seakan perbincangan telah pun tamat, sedangkan topik atau isu yang dibincang tidak boleh diteruskan kerana pintu perbincangan telah ditutup.

A : "Pada pandangan aku, Iluminasi adalah laman web terbaik bahasa Melayu dalam perkongsian ilmu."

B : "Ah, sudah lah. Aku nampak kau lagi banyak buka baca cerita merapu dekat laman Senangin Haruan! Tiba-tiba nak petik Iluminasi pulak! Aku lagi top fan Iluminasi dari kau la!"

Falasi 'cliche penamat perbincangan' atau 'thought terminating cliche' merupakan satu taktik di mana perbincangan dimatikan dengan ayat cliche secara terus.

Berbeza dengan serangan ad hominem, ayat cliche yang tidak membawa apa-apa hujah disebut bagi menutup topik, tanpa memberikan sebarang input pada pihak yang terlibat.

Ayat yang diguna pula biasanya diambil daripada ayat semantik, sedap didengari tetapi tidak mempunyai apa-apa mesej untuk disampaikan.

A : "Ada baiknya kita teruskan perbincangan berkenaan topik sejarah ni dengan membawa lebih ramai pakar."

B : "Kita dah ada jurnal dan dokumen kajian lengkap. Tak perlu kita cuba buktikan dengan lebih teliti. Sampai bila nak kaji lagi. Better kita move on ke topik baru yang lebih mencabar kita."

Falasi yang dikenali sebagai 'call to authority fallacy' merupakan satu taktik mudah mengalihkan isu, dengan memetik individu atau badan yang secara amnya tampak berkelayakan dalam sesuatu perbincangan.

Untuk mengenali falasi ini dengan jelas, seseorang akan menggunakan nama atau kelayakan individu itu yang dipilih untuk dijadikan sebagai hujah, bukannya hujah itu sendiri yang dibawa sebagai isi perbincangan.

Dalam erti kata lain - oleh kerana wujudnya secebis kredibiliti dalam hujah, hujah itu tidak lagi boleh disangkal dan pihak yang menyebutnya berjaya menguasai perbincangan.

Contoh 1 : "Aku cikgu. Aku lebih tahu realiti sebenar murid-murid kita sekarang berbanding kau orang semua. So, percaya aje apa aku cakap."

Contoh 2 : "Dia seorang anggota parti, jadi sudah pastilah dia tahu sama ada skandal itu benar atau tidak - kenapa kita nak pertikaikan pandangan dia pula?"

Walaupun demikian - ada masanya falasi ini mampu mempunyai fakta atau isi disebalik penggunaannya. Ini hanya akan berlaku apabila topik atau isu itu dirujuk kepada individu yang terbukti benar-benar berkelayakan berdasarkan fakta.

Contoh : "Profesor itu menyebut berdasarkan kajiannya yang telah diterbitkan dalam jurnal psikologi, 6% murid di sekolah mengalami masalah penderaan fizikal atau mental di rumah. Bolehlah kita ambil angka itu sebagai sesuatu yang membimbangkan."


Sejarah Dan Kisah Pengasas Silat Gayong Malaysia - Dato Meor Abdul Rahman

Seni silat adalah sejenis ilmu bela diri yang diakui umum sebagai hak asli kepunyaan bangsa Melayu sebagai pertahanan diri. Berdasarkan bukti penemuan tinggalan sejarah, seni mempertahankan diri ini telah wujud di kawasan kepulauan Melayu pada abad ke-8 Masihi lagi.

Secara umumnya asas seni silat terbahagi kepada dua iaitu 'bunga' dan 'buah'. Seni bunga adalah gerak tari yang lembut dan gemalai untuk mengelirukan pihak lawan. Manakala seni buah pula adalah gerak langkah yang keras, padu dan padat untuk menumpaskan lawan.

Salah satu seni silat yang paling terkenal di negara kita ialah Silat Seni Gayong Malaysia. Sesiapa yang berada dalam dunia persilatan mesti cukup kenal dengan nama Dato Meor Abdul Rahman Bin Uda Mohd Hashim. Beliau adalah pengasas Persatuan Silat Seni Gayong Malaysia (PSSGM).

Insan hebat dan dihormati ini dilahirkan pada 17 Ogos 1915 di sebuah kampung bernama Kampung Lake Garden yang terletak di bandar Taiping, Perak. Arwah Dato Meor Abdul Rahman adalah berketurunan Bugis yang mempunyai kaitan dengan Panglima Hitam dalam sejarah negeri Perak.

Panglima Hitam bukanlah nama individu, tetapi ianya adalah gelaran kepada jawatan yang dipegang oleh individu yang diamanahkan tugas tersebut. Mereka dikatakan hebat dalam ilmu persilatan dan ditugaskan khas untuk menjadi pengawal peribadi Sultan.

Setiap Sultan mempunyai Panglima Hitamnya yang tersendiri bermula sejak dari abad ke-18 lagi. Antara Panglima Hitam paling terkenal ialah Tengku Daeng Kuning dari Perak. Beliau adalah anak kepada Raja Bugis dari Makassar, Sulawesi dan sampai ke Tanah Melayu pada tahun 1813. Dato Meor Abdul Rahman merupakan cucu kepada Tengku Daeng Kuning.

Ibu kepada Dato Meor Abdul Rahman ialah Syarifah Aluyah Binti Syed Zainal al-Attas manakala bapanya pula bernama Uda Mohd Hashim bin Daeng Che Ngah. Daeng Che Ngah adalah nama sebenar kepada Panglima Hitam Tengku Daeng Kuning.

Dato Meor Abdul Rahman mempunyai dua orang lagi adik-beradik seibu dan sebapa iaitu Meor Abdul Aziz dan Siti Saadiah. Selain itu, arwah Dato Meor Abdul Rahman juga mempunyai tiga saudara perempuan seibu dari perkahwinan ibunya yang terdahulu.

Apabila meningkat remaja, keluarga arwah Dato Meor Abdul Rahman telah berpindah ke Kampung Pokok Asam yang terletak di Taiping. Beliau mula mendapat pendidikan awal di Sekolah Melayu Taiping dan peringkat menengah di Sekolah Inggeris Kamunting, Ipoh Trade School dan seterusnya di Technical School di Ipoh sehingga tahun 1936.

Pada asalnya, Dato Meor Abdul Rahman mula menuntut ilmu persilatan dengan datuknya di sebelah ibu iaitu Syed Zainal Bin Syed Idris al-Attas ketika berusia 12 tahun. Datuknya itu yang juga dikenali dengan nama Tuk Jenai, seorang hulubalang negeri Pahang yang tersohor.

Tuk Jenai pernah berjuang menentang penjajahan Inggeris bersama-sama Allahyarham Mat Kilau, Dato' Bahaman, Tok Gajah dan beberapa lagi panglima yang terkenal dalam sejarah. Beliau kemudian telah berpindah ke Taiping dan menghabiskan sisa hidupnya bersama keluarga di sana.

Berbeza dari rakan-rakannya yang sama-sama berguru dengan datuknya, arwah Dato Meor Abdul Rahman menerima latihan intensif setiap hari, siang dan malam. Beliau hanya mengambil masa beberapa bulan sahaja untuk khatam ilmu persilatan dengan datuknya itu.

Arwah Dato Meor Abdul Rahman semakin dikenali ramai. Ketika berumur 19 tahun, beliau telah dipanggil untuk menunjukkan kebolehannya bersilat di hadapan Paduka Seri Sultan Perak ke-30, Almarhum Sultan Alang Iskandar di Istana Bukit Chandan.

Sultan Alang Iskandar berpuas hati dengan persembahan dan kegagahan Dato Meor Abdul Rahman dan kemudian menganugerahkannya gelaran Panglima Sendo Perak. Sultan juga menggelarkannya sebagai Rahman Sendo dan menjadikannya sebagai anak angkat. Arwah Dato Meor Abdul Rahman pernah tinggal di istana sehinggalah Sultan Perak ke-30 itu mangkat pada tahun 1938.

Selepas itu, Dato Meor Abdul Rahman berhijrah pula ke selatan dan merupakan anak Melayu pertama yang ditugaskan sebagai jurulatih seni mempertahankan diri Signal Corps di bawah pemerintahan Lt. Kol Pope di Gullman Barrack, Singapura.

Apabila tentera Jepun menyerang Singapura pada tahun 1941, beliau berundur ke Pulau Sudong. Di sinilah kali pertama Silat Seni Gayong mula diperkenalkan kepada sekumpulan tujuh orang belia pada 17 Februari 1942, jam 11 pagi.

Di pulau itu dan pulau-pulau sekitarnya, beliau telah membuktikan kepintaran dan keberaniannya dalam memperdaya dan menewaskan tentera Jepun serta melindungi penduduk setempat.

Atas kegigihan beliau, pengaruh Silat Seni Gayongnya mula berkembang ke pulau-pulau Indonesia, Singapura dan Semenanjung Tanah Melayu. Beliau juga telah dikurniakan pingat King George V oleh Ratu Elizabeth di atas jasa cemerlangnya ketika bertugas sebagai anggota polis di Jabatan Siasatan Jenayah Singapura menentang pendudukan Jepun di Singapura dan Malaya.

Beliau terus gigih mengembangkan Silat Seni Gayong ke seluruh Tanah Melayu dan Singapura sejak 1948. Setelah bersara dari pasukan polis, beliau telah menubuhkan Seni Gayong School di Woodland, Singapura pada 3 Disember 1960.

Pada tahun 1959, pengasas UMNO dan penentang Malayan Union, Allahyarham Dato Onn bin Jaafar, telah menjadi ahli Silat Seni Gayong. Memandangkan sambutan terhadap seni silat ini begitu menggalakkan, beliau mencadangkan supaya ianya didaftarkan.

Hasil usaha beliau bersama Dato Meor Abdul Rahman sendiri, seni silat ini telah berjaya didaftarkan di Johor Bahru pada 22 Oktober 1963 (No. Pendaftaran 361) atas nama Pertubuhan Silat Seni Gayong Malaysia (PSSGM). Ia merupakan pertubuhan silat yang pertama didaftarkan dan merupakan perguruan silat terbesar negara.

Silat Seni Gayong terus berkembang dengan pesat di Semenanjung Malaysia. Usaha dan pengorbanan Dato Meor Abdul Rahman telah diiktiraf oleh Paduka Seri Sultan Perak, Duli Maha Mulia Almarhum Sultan Idris dengan mengurniakan pingat Darjah Paduka Cula Si Manja Kini (DPCM) yang membawa gelaran Dato.

Pada 23 Jun 1991, Dato Meor Abdul Rahman yang berusia 76 tahun ketika itu telah kembali ke rahmatullah apabila menghembuskan nafasnya yang terakhir sewaktu berada di pangkuan anak kesayangannya, Puan Siti Fadzilah di Hospital Pakar Ipah, Perak.


Ini Sebab Kenapa Hidung Dan Telinga Kita Tidak Berhenti Membesar

Jika dibandingkan diri anda dengan datuk dan nenek anda, anda akan dapat melihat beberapa perbezaan yang besar, iaitu saiz hidung dan telinga mereka. Sedar atau tidak, anggota-anggota badan ini adalah lebih besar pada orang tua berbanding orang muda.

Adakah hidung dan telinga kita terus membesar seiring dengan usia? Bagaimana ia kelihatan sangat besar pada orang tua?

Selain daripada penggantian sel-sel baru, tangan, kaki dan seluruh tubuh anda tidak lagi mengalami tumbesaran setelah dewasa.

Dari segi ketinggian, kebiasaannya seseorang itu tidak akan mencapai ketinggian lebih daripada ketinggiannya ketika berusia 21 tahun.

Namun bagi teling dan hidung pula, anda mungkin pernah terdengar atau mengetahu bahawa anggota badan ini sebenarnya tidak pernah berhenti daripada mengalami tumbersaran.

Hakitkanya, telinga dan hidung kita akan terus membesar. Namun secara teknikalnya, ia tidak lagi mengalami tumbesaran.

Semua ini berkaitan dengan tulang rawan. Dalam badan manusia, kita mempunyai empat jenis tisu yang berbeza.

Tisu epitelium, saraf, otot dan penghubung. Rawan adalah sebahagian daripada tisu penghubung, terdapat di sekeliling badan kita dan adalah salah satu komponen yang sangat penting.

Ia menghubungkan sendi antara tulang kita seperti lutut dan siku. Rawan wujud di antara vertebra tulang belakang kita dan sudah tentu dalam telinga dan hidung.

Pada dasarnya, rawan bertindak sebagai "gam untuk badan kita di mana mempunyai struktur pejal tetapi jauh lebih fleksibel berbanding tulang.

Tanpa rawan, kehidupan kita akan menjadi sangat sukar di mana tulang-tulang di lutut dan siku anda akan selalu bergesel antara satu sama lain setiap kali anda bergerak.

Semakin berusia, rawan di telinga dan hidung kita menjadi semakin berat dan kurang elastik. Ini adalah kerana ia tidak menerima darah dari badan sekaligus tidak dapat sembuh sendirinya.

Semakin lama, rawan ini akan menjadi semakin mengendur. Digabungkan dengan graviti Bumi yang menarik semua objek ke arahnya, telinga dan hidung kita akan mula "jatuh".

Semakin berat telinga dan hidung kita, semakin mudah untuk ia ditarik oleh graviti. Secara tak langsung, proses ini akan membuatkan hidung dan telinga kita untuk menjadi lebih besar daripada sebelumnya.

Walaupun secara teknikalnya dua anggota badan ini tidak membesar seperti yang berlaku ketika zaman remaja, namun telinga dan hidung dianggarkan mengendur sekitar 0.22 milimeter setiap tahun.

Walaupun perubahan ini tidak begitu banyak namun jika anda hidup sehingga 100 tahun, anda akan dapat melihat perubahan yang ketara dengan saiz hidung dan telinga anda ketika berusia 30 tahun.

Bukan itu sahaja, malah persepsi memainkan peranan penting dalam membuatkan telinga dan hidung kita kelihatan lebih besar dari sebelumnya.

Ini kerana semakin kita berusia, bahagian lain pada wajah kita juga berubah. Bibir menjadi kecil dan kulit akan menjadi semakin nipis, sekaligus membuatkan wajah kita menjadi kecil.

Dan perkara ini membuatkan telinga dan hidung nenek dan datuk kita kelihatan lebih menonjol daripada yang sepatutnya.


Kisah Penemuan 'Black Hole' Pertama di Dunia

Gambar di atas merupakan gambar sebuah bintang yang diberikan kod nama HDE226868. Bintang tersebut yang merupakan bintang bersaiz gergasi super, 20 kali ganda lebih besar serta beratus-ratus kali ganda lebih terang daripada matahari - berkongsi galaksi yang sama dengan kita.

Walaupun begitu, jaraknya dengan kita dianggarkan sekitar 6,197 tahun cahaya tetapi dengan peralatan yang betul, kita masih mampu melihatnya.

Apa yang membezakan HDE226868 dengan bintang-bintang gergasi yang lain, adalah sinar radiasi yang dikeluarkannya mampu dibaca oleh kita. Sinar radiasi kuat itu merupakan kali pertama bacaan sekuat itu diterima dan setakat apa yang kita ketahui, bintang-bintang gergasi tidak akan memberikan bacaan sedemikian rupa.

Kajian bagi mendapatkan bahan bacaan radiasi di angkasa sudah dimulakan sejak tahun 1964. Berikutan atmosfera bumi yang menghalang kemasukan radiasi angkasa, sebarang peralatan bagi mengkaji radiasi di luar sana perlu dilakukan menggunakan peralatan yang dilancarkan melepasi atmosfera kita. Mesin pengesan Geiger dilancarkan pada tahun tersebut bagi memulakan kajian.

Hasilnya, penyelidik berjaya mendapat 8 bacaan radiasi dengan salah satunya datang daripada satu sumber yang terletak dalam gugusan bintang Cygnus. Kajian yang dijalankan oleh beberapa kumpulan penyelidik terhadap sumber daripada Cygnus itu mendapati terdapat satu bintang yang terletak di dalamnya, memberikan bacaan turun naik radiasi yang berlaku setiap beberapa saat.

Pada tahun 1971, satu pasukan berjaya mengenal pasti sumber radiasi yang didapati dengan lebih tepat, mendapati sebuah bintang gergasi yang mengeluarkan gelombang tersebut. Bintang itu yang dinamakan sebagai HDE226868 berikutan koordinatnya, berjaya dikenalpasti sebagai sebuah bintang gergasi super yang tidak mempunyai keupayaan mengeluarkan radiasi.

Berikutan bukti ini, sudah pastilah ada sesuatu yang mengeluarkan sinar radiasi seperti yang diterima. Penyelidik tidak mengetahui apa objek tersebut, jadi mereka menamakannya sebagai Cygnus X-1.

Mengetahui berkenaan kewujudan HDE226868 yang unik, Charles Thomas Bolton atau lebih dikenali (ketika ini) sebagai Tom Bolton, seorang anak muda berusia 28 tahun dan pengkaji angkasa; melakukan penyelidikan di Obersvatori David Dunlap, University of Toronto setiap hari di mana dia sedang menyambung pendidikan beliau dalam kajian melibatkan bidang bintang neutron.

Tom berpendapat apa yang ditemui pada HDE226868 pasti berkait dengan bintang neutron yang berada berdekatan dengan bintang tersebut. Bintang neutron adalah sebuah bintang kecil yang terhasil selepas kematian sebuah bintang lebih besar, mampu memancarkan radiasi pada kadar tinggi berbeza dengan kelas HDE226868.

Apabila Tom melihat teleskop gergasi beliau, dia mendapati wujud pergerakan kecil pada HDE226868. Ini bermakna ada satu objek yang mempunyai medan graviti yang cukup kuat sehingga mampu menggerakkan HDE226868. Perkara ini menyebabkan Tom mula memfokuskan kajian beliau terhadap hubungan dua bintang ini.

Selepas berbulan-bulan lamanya melakukan kajian, pada tahun 1972 Tom mula menyedari kenapa HDE226868 senantiasa bergetar. Ini kerana Cygnus X-1 sebenarnya sedang mengorbit HDE226868 dalam kelajuan yang tinggi dalam kelajuan 5.6 hari setiap satu pusingan orbit penuh. Tom juga berpendapat Cygnus X-1 yang tidak diketahui apa kategorinya itulah punca sebenar bacaan radiasi yang mereka perolehi selama ini dan membuat kesimpulan yang sangat penting;

Cygnus X-1 bukanlah sebuah bintang neutron tetapi sebenarnya adalah sebuah lohong hitam dianggarkan ketika itu 14.8 kali ganda lebih besar daripada matahari, sedang mengorbit HDE226868 yang jauh lebih besar daripadanya.

Salah seorang pengkaji teori relativiti Albert Einstein paling terkenal adalah ahli fizik Stephen Hawking. Pada tahun 1974 selepas penemuan bukti berkenaan kategori sebenar Cygnus X-1 dikeluarkan, Stephen sendiri menyangkal penemuan itu serta menafikan kewujudan sebuah lohong hitam dalam gugusan bintang Cygnus - sementara rakannya, Kip Thorne berpendapat penemuan itu mengubah semua teori tentang lohong hitam.

Walaupun Stephen mengakui pada tahun 1975 kemungkinan Cygnus X-1 adalah sebuah lohong hitam adalah sebanyak 80% tepat, dia menyangkal penemuan itu. Bagi mendokumenkan perbezaan pendapat mereka berdua - Stephen dan Kip bertaruh pihak mana yang tewas perlu menghadiahkan sesuatu kepada pihak yang menang.

Jika Stephen menang, Kip perlu memberikan dia hadiah langganan empat tahun sebuah majalah penyiasatan satira berjudul 'Private Eye' namun jika Kip yang menang, Stephen perlu menghadiahkan dia langganan setahun majalah pornografi Penthouse.

Pertaruhan yang dimeterai pada tahun 1975 hanya terjawab pada tahun 1990 selepas kajian-kajian yang dijalankan membuktikan Cygnus X-1 sememangnya sebuah lohong hitam berkategori 'stellar'.

Stephen Hawking mengaku kalah, selepas kajian yang lebih mendalam menyebabkan pendapatnya tidak lagi boleh diterima dan dia menghadiahkan langganan setahun pornografi kepada rakan baiknya.

Berikutan di orbit oleh sebuah lohong hitam yang aktif, bentuk HDE226868 juga agak berbeza berbanding bintang-bintang gergasi lain. Oleh kerana wujud medan radiasi yang senantiasa menyedut unsur-unsur di sekelilingnya serta jarak kedua-duanya yang agak rapat, sekitar 20% sahaja jarak bumi ke matahari - HDE226868 mempunyai bentuk seakan-akan titis air di mana wujud bucu kecil menghala ke arah Cygnus X-1.

Mempunyai saiz horizon dengan radius sepanjang 44 kilometer, Cygnus X-1 berputar pada tahap 800 pusingan satu saat, menyamai separuh daripada kelajuan cahaya. Kedua-duanya dianggarkan berusia lebih lima juta tahun.

Oleh kerana ketiadaan gas yang menutupi kedua-dua bintang, kita boleh mencari dan melihat sendiri HDE226868 dengan menggunakan teleskop.

Penemuan pertama ini membuka lebih banyak kajian berkenaan fenomena lohong hitam yang mampu memberikan kita rasa takjub dan dalam masa yang sama, mampu menggerunkan kita kerana terlalu banyak perkara di luar sana yang membuatkan kita yang menunjukkan sangat kecil sebenarnya tamadun manusia.


Kisah Hajarul Aswad Dicuri Dan Hilang Selama 22 Tahun

Bagi yang Muslim, sejak di sekolah rendah lagi kita sudah didedahkan dengan sejarah mengenai batu hitam yang digelar Hajarul Aswad. Biasanya jemaah umrah atau haji yang mengunjungi Mekah akan cuba untuk mencium batu ini.

Namun ianya bukanlah perkara mudah memandangkan begitu ramai jemaah lain yang turut mempunyai keinginan yang sama. Bagi orang Islam, ianya bukanlah suatu kewajipan untuk menyentuh atau mencium batu hitam ini tetapi merupakan satu penghormatan terbesar sekiranya dapat mencium batu yang mempunyai sejarahnya yang tersendiri ini.

Tahukah anda, suatu ketika dahulu batu Hajarul Aswad ini sebenarnya pernah dicuri selama 22 tahun? Benar. Ianya pernah dicuri oleh golongan yang mengikut ideologi Daulah Qaramithah yang menyimpannya 22 tahun sebelum Khalifah Al-Muktadir Billah berjaya merampasnya kembali dan meletakkannya kembali di Masjidil Haram.

Percaya atau tidak, batu hitam Hajarul Aswad yang ada lihat pada masa kini sebenarnya berwarna putih. Batu ini juga dikatakan berasal dari syurga. Perkara ini berdasarkan sepotong hadis riwayat Tirmidzi yang mempunyai maksud seperti di bawah:

Walaupun mencium batu ini bukanlah suatu kewajipan ketika mengerjakan umrah dan Haji, ianya merupakan satu perkara sunnah. Hal ini telah ditegaskan oleh Khalifah Umar Al-Khattab:

Daulah Qaramithah adalah sebuah ideologi yang dibawa oleh golongan Syiah yang meyakini keimaman Ismail bin Ja’far as-Shadiq.  Daulah ini diasaskan pada tahun 278H oleh Abu Said Al-Hasan al-Jannabi. Fahaman ini telah berkuasa hampir 188 tahun dan menguasai pelbagai daerah antaranya Bahrain, Oman, Syam, Hajar dan Al Hasa.

Dengan menggunakan pengaruh yang dimilikinya, Abu Said Al-Hasan al-Jannabi telah berjaya mengumpulkan pengikut yang ramai dan mempengaruhi mereka untuk melancarkan satu revolusi bagi menguasai ibu negara Bahrain ketika itu.

Selepas kematian Abu Said Al-Hasan al-Jannabi, tampuk pimpinan golongan ini diambil alih pula oleh anaknya Sulaiman bin Abu Said al Husain al Janabi atau gelarannya Abu Thahir. Di bawah kepimpinan Abu Thahirlah, telah berlaku satu peristiwa hitam yang telah menggegarkan dunia Islam berikutan serangannya terhadap jemaah Haji dan kota suci Mekah.

Abu Thahir merupakan seorang yang ganas dan agresif. Pembunuhan, kecurian dan kerosakan harta benda adalah perkara biasa yang dilakukan oleh para pengikutnya. Malah, orang awam sangat takut kepadanya apabila terdengar namanya, mereka akan berusaha melarikan diri (Perkara ini diceritakan dalam kitab Al Bidayah wan Nihayah, 11/187 ).

Pada tahun 317 H, sebuah rombongan Haji dari Iraq yang telah dipimpin oleh Manshur ad Dailami telah bertolak ke Mekah dan sampai ke sana dengan selamat. Namun, pada 8 Dzulhijjah (dikenali juga sebagai Hari Tarwiyah, hari dimana para jemaah Haji menuju Mina untuk bermalam dan keesokan harinya mereka akan menuju Arafah).

Ketika ini golongan Qaramithah telah melakukan kacau bilau dengan menyerang, membunuh dan merompak para jemaah Haji ini. Dikatakan ramai yang terkorban dalam peristiwa ini.

Setibanya di Masjidil Haram, Abu Tharir dan pengikutnya telah melakukan pelbaga kerosakan di Kaabah. Mereka telah menghancurkan pintu Kaabah. Selain itu, mereka juga telah mencampakkan mayat-mayat yang telah dibunuh ke dalam telaga zam-zam dengan tujuan untuk mencemarkan sumber air di Masjdiil Haram.

Mayat-mayat yang terkorban pula ditanam tanpa dimandikan, disolat mahupun dikafankan. Dengan bongkak dan takburnya, Abu Tharir telah berdiri di hadapan Kaabah sambil berkata:

Ketika serangan mengejutkan inilah, Hajarul Aswad telah dicuri. Abu Tharir dengan bongkaknya berkata:

Menyedari tindakan Abu Tharir dan pengikutnya mengambil batu Hajarul Aswad dari kedudukan asalnya, penguasa Mekah ketika itu telah datang berjumpa Abu Tharir untuk berunding bagi mendapatkan kembali batu itu. Malah, beliau turut menawarkan sebahagian besar hartanya sebagai tukaran bagi mendapat semula Hajarul Aswad.

Malangnya, beliau turut dibunuh oleh pengikut Abu Tharir. Begitulah kejamnya fahaman Daulah Qaramithah ini. Segala harta rampasan daripada jemaah Haji serta Hajarul Aswad telah dibawa pulang ke pusat pemerintahan mereka di Al Ahsa dan batu ini disimpan disana selama 22 tahun.

Malah, para pengikut Abu Tharir ini juga telah membina ‘Ainul Kuaibah', iaitu satu kawasan umpama Masjidil Haram dan meletakkan batu Hajarul Aswad disitu. Tujuannya adalah untuk memaksa orang Islam melakukan Haji di kawasan ini.

Ternyata ini merupakan satu usaha yang sia-sia memandangkan kewujudan Hajarul Aswad bukanlah syarat sah mengerjakan Haji dan umrah. Tanpa batu Hajarul Aswad sekalipun, orang Islam tetap menunaikan Haji dan Umrah seperti biasa.

Golongan Daulah Qaramithah ini juga dikatakan cuba menghancurkan batu ini. Sekiranya anda perhatikan daripada dekat batu ini, terdapat kira-kira 8 kesan pecahan pada batu ini yang telah dilakukan oleh golongan ini.

22 tahun kemudian, Khalifah Al-Muktadir Billah telah melancarkan satu serangan terhadap golongan ini bagi merampas dan membawa kembali batu Hajarul Aswad kembali ke Masjidil Haram. Dianggarkan beliau telah membawa 80 ribu orang askar bagi menyerang golongan Qaramithah yang hanya seramai 3 ribu orang.

Setelah tewas, Abu Tharir telah bersetuju untuk memulangkan kembali Hajarul Aswad ke Mekah. Ketika batu ini dibawa lari dari Mekah dahulu, dikatakan puluhan ekor unta diperlukan untuk menarik batu ini. Pelbagai dugaan yang ditempuhi termasuklah banyak unta yang jatuh sakit.

Menariknya, ketika membawa pulang batu ini ke Mekah, hanya seekor unta sahaja yang digunakan. Peristiwa pemulangan kembali Hajarul Aswad ke Mekah berlaku pada tahun 339 H dan Ibnu Khatir dalam kitabnya Al Bidayah wan Nihayah mengatakan ia adalah tahun yang berkat dan menggembirakan kerana orang Muslimin mendapat kembali batu yang bersejarah ini.


Kisah Budaya Poster Filem Masyarakat Ghana Yang Unik

Bagi Frank Armah, setiap kali tiba waktu tayangan sebuah filem baru di negara beliau, Ghana - dia diberikan matlamat yang jelas; pastikan tiket wayang laku. Oleh yang demikian, tanggungjawabnya sebagai pelukis poster amat mudah untuk menarik minat orang ramai menonton.

Sekiranya filem itu ganas, posternya mesti jauh lebih ganas. Sekiranya filem itu dipenuhi adegan seks, posternya mesti jauh lebih provokatif berbanding filemnya. Itu idea tugasannya setiap kali tayangan filem baru bakal diadakan sekitar tahun 80-an dan 90-an.

Kebiasaannya, pelukis poster seperti Armah langsung tidak pernah menonton filem itu jadi mereka perlu bergantung kepada imaginasi sendiri, membikin poster berdasarkan kepada sinopsis atau ringkasan cerita yang ada. Itu menyebabkan poster yang dihasilkan pelukis seperti Armah mampu mengandungi perkara yang tidak pun wujud dalam filem tersebut.

Poster-poster ini pada ketika masih digunakan tidak semuanya berjaya menarik minat orang ke pawagam. Illustrasi yang dihasilkan juga ada kalanya lebih mirip lukisan seorang amatur yang baru berjinak-jinak mahu melukis. Bagaimanapun, selepas lebih 20 tahun dihasilkan kini poster-poster filem aneh hasil kerja anak muda Ghana ini mula mendapat perhatian masyarakat dunia - seterusnya meningkatkan nilai karya mereka.

Semuanya dimulakan oleh seorang pengumpul karya seni bernama Ernie Wolfe, yang beroperasi di Los Angeles, Amerika Syarikat. Kunjungan beliau ke negara Ghana sekitar tahun 90-an membuka mata beliau pada keunikan poster-poster filem di sana. Ini kerana pada beliau, poster itu membuka perbincangan tentang perbezaan pendapat di antara mereka yang menonton filem itu dan pelukis seperti Armah, yang menilai filem itu hanya berlandaskan imaginasi sendiri.

Bagi Wolfe, di situlah terletaknya nilai-nilai poster ini kerana lukisan di dalamnya membawa identiti yang telah hilang dalam era globalisasi. Kemudahan teknologi maklumat memudahkan perkongsian poster rasmi sesebuah filem, menyebabkan pengiklanan sesebuah filem kini menjadi seragam.

Walaupun kemudahan menonton filem sudah ada di beberapa bandar besar di negara tersebut, penduduk di luar bandar masih lagi kurang mendapat peluang serupa sekitar tahun 70-an. Banyak kampung masih ketiadaan bekalan elektrik dan jauh sekali kemudahan pawagam. Bagaimanapun, minat untuk menonton tetap ada menyebabkan permintaan perlu dipenuhi.

Beberapa orang pengusaha yang berani mengambil risiko melaburkan wang bagi membeli beberapa buah generator pembekal kuasa, projektor serta pita VCR yang diletakkan di sebuah lori. Lori itu pula akan ke destinasi-destinasi terpilih sebagai sebuah pawagam bergerak. Bagi mempromosikan tayangan-tayangan filem ini, pelukis-pelukis tempatan ditagih khidmatnya.

Bagi seorang pelukis bernama Daniel Anum Jasper, dia biasanya hanya diberikan kotak pita VCR itu dan pandai-pandai sendiri menambah apa yang perlu. Ada pengusaha wayang yang menceritakan filem itu secara lisan, jadi Jasper perlu membayangkan apa yang berlaku untuk diterjemahkan ke dalam bentuk poster.

Berdepan kekangan kewangan, pengusaha biasanya enggan membayar upah yang mencukupi kerana poster yang baik memerlukan sekurang-kurangnya tiga hari untuk disiapkan. Jadi Jasper serta pengusaha itu bersetuju untuk menjadikan apa yang ada di sekeliling mereka sebagai kanvas. Bahan seperti papan tanda jalan atau papan iklan akhirnya menjadi tempat di mana pelukis seperti Japser dan Armah berkarya.

Semua ini dikatakan berpunca daripada pemerintahan tentera yang berlaku pada era 70-an dan 80-an, yang melarang import masuk mesin cetak yang mampu mencetak poster. Daripada larangan itu, masyarakat Ghana mula kreatif mencari jalan memberikan publisiti pada tayangan filem yang baru sampai.

Budaya lukisan poster ini mula perlahan selepas permulaan abad baru. Sama seperti negara lain, Ghana juga mula menerima kemasukan teknologi memudahkan penghasilan poster berdasarkan kepada visual rasmi filem yang bakal ditayangkan. Proses melukis poster dikatakan mengambil masa terlalu lama, berbanding terus mencetak poster asal filem - menyebabkan lama kelamaan keringat pelukis poster filem tidak lagi diperlukan.

Orang ramai yang sudah mampu mengakses internet juga kini lebih terdedah dengan informasi berkaitan filem serta mempelajari budaya popular dengan lebih dekat, menyebabkan isi kandungan poster mereka mula dipersoalkan.

Ernie Wolfe berpeluang melihat jatuh bangun industri lukisan poster filem di Ghana, namun hanya satu yang tidak berubah sejak dulu - dia sudah jatuh cinta dengan budaya tersebut. Pengaruh Wolfe dalam bidang seni membolehkan dia mula mempromosikan lukisan-lukisan ini yang semakin dilupakan kepada pembikin filem di Hollywood sendiri.

Wolfe bertanggungjawab memperkenalkan budaya tersebut kepada pengarah filem seram lagenda, Clive Barker di mana salah sebuah filemnya - Hellraiser III mendapat sentuhan serupa di Ghana. Berikutan populariti yang semakin meningkat, semakin ramai peminat seni lukisan poster di seluruh dunia cuba mendapatkan lukisan-lukisan asal yang dihasilkan ketika era kegemilangan budaya tersebut, menyebabkan nama pelukis seperti Armah dan Jasper mula dikenali ramai.

Hasil kerja mereka yang agak kasar berbanding teknologi penghasilan poster zaman sekarang semakin mendapat tempat, kerana keunikannya yang tersendiri. Secara tak langsung permintaan-permintaan ini menjadi sumber baru pendapatan bagi mereka berdua.

Walaupun begitu tidak dapat dinafikan, berbeza dengan zaman sekarang di mana kesemua informasi yang diperlukan boleh diperolehi menerusi internet- Armah dan Jasper mengakui hasil karya mereka kini nyata berbeza dengan karya mereka terdahulu.

Ada sesuatu yang ajaib apabila sebuah poster kepada sebuah filem dihasilkan tanpa pelukis tahu apa yang dilukisnya. Ini menjadikan apa yang mereka hasilkan sukar dijangka serta mempunyai identiti yang membuatkan setiap rekaan mereka istimewa.

Zaman emas lukisan poster filem di Ghana telah berakhir, bukan kerana permintaan tiada tetapi kerana lambakan informasi yang terlalu memudahkan kita - sehinggakan imaginasi tidak lagi perlu diperah apabila seseorang itu perlu berkarya.

Artikel ini adalah olahan semula artikel 'How Ghana's Gory, Gaudy Movie Posters Became High Art' yang diterbitkan pada 4 Februari 2016.